Электромобиллар 2025 йилга келиб ишлаб чиқарилиши мумкин — «Ўзавтосаноат» – Газета.uz\nLotinchada 9 март 2021, 08:25 Иқтисодиёт\nТаҳминларга кўра, 2025 йилга келиб ишлаб чиқарилиш мумкин, ҳозирда концепция ишлаб чиқилмоқда. Бу ҳақда ўтган ҳафта Uzauto Motoros заводига уюштирилган пресс-тур давомида «Ўзавтосаноат» бошқарма бошлиғи Қодиров Рустам маълум қилди, дея хабар бермоқда «Газета.uz» мухбири.\n«Электромобиллар бўйича ҳозирча фақат консепция йўналишида иш олиб бориляпти. Таҳминимизча, 2025 йилларга келиб ишлаб чиқарилиш мумкин. Дунёда йилига 100 млнта машина сотилса, шуларнинг 2% ни электромобиллар ташкил этади. Ҳаммага ёқадиган машина — Тесла. Нархи 35 минг доллар. Ўзбекистонда эса 35 минг долларга машина оладиганлар анчагина кам. Бизнинг 80% савдомиз 11 минг доллардан кам машиналар билан», — деди Қодиров.\n«Ўзавтосаноат» Стратегик бўлим бошлиғи Рустам Қодиров. Фото: Абдулло Ёдгоров / «Газета.uz».\nУнинг фикрича, электромобиллар экологик бўлсада, унга электр энергия ишлаб чиқаришдан табиатга кўпроқ зарар етади.\n«Электромобилни ишлаб чиқаришдан кўра, биринчи ўринда инфратузилма яратишимиз керак. Электромобилни экологияга ҳам фойдаси бор дейишадику, лекин экологиянинг бузилишига 80% сабаб газ билан кўмирни ёқишдан келиб чиқади», — деди «Ўзавтосаноат» вакили.\nАввалроқ, Ўзбекистонда 2021−2023 йилларда 7 та компания томонидан енгил автомобиллар, пикаплар, юк машиналари, микроавтобуслар ва бошқа автомобиллар ишлаб чиқаришни йўлга қўйиш режа қилинаётгани ҳақида хабар берган эдик. Бу президент 2021−2023 йилларга мўлжалланган Инвестиция дастурини амалга оширишга оид қарорида акс этган.\nМаълумот ўрнида, ўтган йилнинг 9 ойида Ўзбекистонга 82 та электромобиль импорт қилинган.\nЯнварь-май ойларида Ўзбекистонга 205 та электромобиль импорт қилинган 23 июн 2021, 12:35


Ўтган ҳафтанинг қайноқ премьералари\nЎтган ҳафта қайноқ премьераларга бой бўлди. Лола, Муниса Ризаева ва Ботир Қодиров ўзларининг кутилган видеопремьераларини тақдим этдилар.\nЛола – «Севгингни менга айт»\nХонанда «Севгингни менга айт» деб номланган таронага трек йўналишида клип тасвирга олдирди. Операторлик вазифасини Сарвар Собиров бажарди. Клипда мафтункор Лола ҳар доимгидек бетакрор образларда намоён бўлган, унинг либослари устида эса хонанданинг доимий ҳамкори, таниқли дизайнер, ўз касбининг маҳоратли устаси Ҳилола Шер ишлаган.\nМуниса Ризаева – «Бир нима де»\nИстеъдодли хонанда Жасур Бадалбоев, Шахбоз Носиржонов ва Озода Нурсаидова билан ҳамкорликда яратилган таронага мусиқий кетма-кетлик суратга олдирди. Янги видеоклип Нозим Жумаев режиссёрлиги остида, маҳоратли оператор Рустам Муродов томонидан тасвирга туширилди. Клип қаҳрамонлари образи устида таниқли дизайнер Ҳилола Шер ишлаган.\nБотир Қодиров – «Юрак»\nНоябрь ойида яккахон концерт дастури тақдим этиш ҳаракатида бўлган хонанда мухлисларини янги ижод маҳсуллари билан хушнуд этишни ҳам унутаётгани йўқ. Хушовоз хонанда Жасур Шаметов режиссёрлигида янги видео кетма-кетлик тасвирга олдирди. Клипда бош ролларни хонанданинг ўзи ва таниқли актриса Шаҳзода Матчоновалар ижро этишган.\nНашр санаси: 07-10-2019


Тошкентда ҳайдовчилик гувоҳномасини олиш мумкин бўлган янги бўлинма очилади » Ўзбекистон янгиликлари – Zamin.uz\n2018 йилнинг 12 март кунидан Миробод тумани Водил кўчаси 54-уй манзили бўйича Тошкент шаҳар ИИББ ЙҲХБнинг янги рўйхатдан ўтказиш ва имтиҳон олиш бўлинмаси очилади. Ушбу бўлинма Мирзо Улуғбек тумани аҳолисига хизмат кўрсатади. Бу ҳақда ШИИББ хабарига таяниб Кун нашри маълум қилмоқда.\nШу кундан Яккасарой тумани аҳолисига Сергели тумани “Сергели-авто бозори” МЧЖ ҳудудида жойлашган ИИББ ЙҲХБнинг 1-сонли туманлараро рўйхатдан ўтказиш ва имтиҳон олиш бўлинмаси томонидан хизмат кўрсатилиши йўлга қўйилмоқда. Бу ўз навбатида Юнусобод ва Чилонзор туманларида жойлашган ЙҲХБ ТРИБларда навбатларни қисқартириш ҳамда аҳолига қулайлик яратиш мақсадида амалга оширилмоқда.\nБундан ташқари, Тошкент шаҳар Йўл ҳаракати хавфсизлиги бошқармаси рўйхатдан ўтказиш ва имтиҳон олиш бўлим ва барча бўлинмаларида ҳафтанинг душанба куни иш куни қилиб белгиланди. Фақатгина Чилонзор туманида жойлашган 3-туманлараро рўйхатдан ўтказиш ва имтиҳон олиш бўлинмасида таъмирлаш ишлари туфайли 19 март кунидан бошлаб ҳар душанба ҳам ишлаш йўлга қўйилмоқда.\nБарча бўлим ва бўлинмаларда қўшимча равишда жамғарма кассаларининг дарчалари очилди. Шунингдек, транспорт воситаларининг агрегат рақамларини солиштириш масканида катта навбатларни бартараф этиш мақсадида қўшимча ходим ва воситалар жалб этилди. Фуқароларнинг ҳайдовчилик гувоҳномаларини янги намунадаги миллий хайдовчилик гувоҳномаларига алмаштириш учун қўшимча хоналар ташкил этилди.\n12 мартдан ИИББ ЙҲХБ РИБ ва ТРИБлар иш жадвалига 4-сонли РИБ очилиши сабабли амалга киритилаётган ўзгаришлар\n00:05 Янги ҳайдовчилик гувоҳномасини олиш учун қанча вақт ва маблағ сарфланади?\n23:48 Сергели машина бозори тўрт кун ишламайди


Оғир аҳволдаги коронавирус беморлари қанчалиги маълум бўлди | Qalampir.uz\nОғир аҳволдаги коронавирус беморлари қанчалиги маълум бўлди\nЖамият\t23 Апрель 16:24 7272\nЎзбекистонда коронавирусга чалинган беморларнинг 18 нафари оғир аҳволда қоляпти. Бу ҳақда Соғлиқни сақлаш вазири Алишер Шодмонов Халқаро пресс-клубнинг навбатдаги сессиясида маълум қилди.\n“Беморларимизнинг 18 нафари оғир ҳолатда. Улардан 6 нафари ўта оғир ҳолатда, 12 нафари ўрта оғир ҳолатда. Фоиз ҳисобида бу 1,4 фоизни ташкил қиляпти. Жуда кўп давлатларда оғир аҳволдагилар 20 фоиз, айниқса, ёмон оқибат билан якунланиши мумкин бўлган ўта оғир аҳволдагилар 3-5 фоиз атрофида бўляпти”, деди вазир Алишер Шодмонов.\nУнинг сўзларига кўра, бир кунда коронавирусни аниқлаш бўйича 10 мингдан ортиқ тест ўтказиляпти. Бугунгача эса жами 210 мингдан ортиқ тест ўтказилган.\nЭслатиб ўтамиз, Ўзбекистонда коронавирусни юқтириб олиш билан боғлиқ илк ҳолат жорий йилнинг 15 март куни қайд этилган эди. Айни вақтгача вирус юқтирганлар 1716 нафарни ташкил қиляпти. Бугунгача беморларнинг 454 нафари даволанган, 7 нафари вафот этган.\n29 Май 17:40 66498\n28 Май 21:12 51349\n29 Май 09:48 46272\nЎзбек кино ва театр санъати оғир жудоликка учради\n29 Май 21:45 43799\n28 Май 08:06 31193


hidoyat.uz – “Мовароуннаҳр” нашриётининг сайти - Чет элларда (2012/4-г)\nЧет элларда (2012/4-г)\nБуюк Британия қироличаси Лондондаги Ламбет саройида сўзга чиқди. У мамлакатда ислом, насронийлик, буддавийлик, ҳиндукийлик ва бошқа дин вакилларининг тенг ҳуқуқли экани ва ҳар ким ўз динига эътиқод қилиши мумкинлигини таъкидлади. Диндорларнинг ўзаро дўстона ва илиқ муносабатларини тиклаш йўлида кўплаб анжуман ва йиғилишлар ўтказиш зарурлигига урғу берди.\nДоғистонда янги, замонавий ва муҳташам кутубхона барпо этилди. Унга араб, инглиз ва бошқа тиллардаги илмий, тарихий, фиқҳий китоблар, ҳадис тўпламлари, турли хил тафсирлар ва замонавий адабиётлар қўйилди. Бу ерга Ислом билим юртлари талабаларидан тортиб ўқитувчиларигача ташриф буюрмоқдалар.\nМутахассислар умумий аҳолига нисбатан мусулмонларнинг ҳиссасини аниқлаб чиқишди. МДҲ мамлакатлари ичида Ўзбекистон мусулмонлар сони жиҳатидан биринчи ўринда турар экан. Умумий аҳолисининг 89 фоизи (яъни, 23.897.563 нафари Ислом динига эътиқод қилади. Кейинги ўринларда: Россия – 21.513.046 нафар; Озарбойжон – 7584311; Тожикистон – 6.805.330; Туркманистон – 4.407.352 ва Қирғизистон эса 4.117.024 нафар.\nБритания музейида "Ҳаж: Ислом юрагига саёҳат" мавзуида кўргазма ўтказилмоқда. Унда ҳаж мавсумида кийиладиган кийимлардан тортиб қилинадиган амалларгача тасвирлари туширилган видеотасмалар қўйилган. Кўргазма 15 апрелгача давом этади. Ҳажга бормаган мусулмонлар ундан унумли фойдаланишлари мумкин. Бошқа динга эътиқод қилувчилар ҳам қатнашиб, Ислом қоидалари ва урф-одатларининг шоҳиди бўлмоқдалар.\nСургут шаҳридаги марказий жоме масжиди қошида мадраса ташкил қилинди. Унда исломий билимлар ва араб тили ўргатилади. Дарсларни Россия Ислом университети битирувчилари беришмоқда. Кундузи ўқитилади, тушликдан кейин эса махсус ўқув курслари ташкил қилинган.\n29 феврал куни Баҳрайн давлатининг Ансар Уммул Хассом марказида "Нур" номида кўргазма очилди. Беш кун давом этадиган ушбу кўргазмада Ислом тарихи ва Қуръони каримни ўқитиш услублари ҳақидаги китоблар, талабалар учун ўқув қўлланмалар ҳамда турли хил эсдалик совғалар намойиш этилади. Кўргазма Баҳрайн Адлия, Ислом ва вақф ишлари вазири Холид ибн Али ал-Халифа раҳнамолигида ўтказилмоқда.\nҚримда анжуман ўтказилди\nҚримдаги "Оқмасжид" мажмуасида 25 феврал куни "Уммат" шиори остида йиғилиш бўлиб ўтди. Унда Қрим ва Украинадаги ўн иккита исломий ташкилот вакиллари қатнашдилар. Анжуманда Қрим ва Украина мусулмонларининг ўзаро дўстона муносабатларини янада мустаҳкамлашга қаратилган масалалар муҳокама қилинди.\n"Қул шариф" масжиди\nБир хил ном билан юритиладиган масжидлар кўп шаҳарларда мавжуд. Улардан бири – "Қул шариф" жоме масжиди Оренбург вилояти, Асекеев туманида жойлашган. Қадимий масжид 1883 йили бунёд этилган. Келаси 2013 йилда 130 йиллигини нишонлайди. Саксон уч ёшни қаршилаган Муҳаммад Гадилгареев бир неча йиллардан бери мазкур масжидда имом-хатиблик қилиб келяпти.\nҚозон шаҳридаги "Муҳаммадия" мадрасасида 29 феврал куни "Араб тилида сўзлашамиз" мавзуида анжуман бўлиб ўтди. Талабаларнинг бу тилда сўзлашув даражалари синаб кўрилди. Араб тили мутахассислари келгусида бундай тадбирларни бошқа ўқув юртларида ҳам жорий қилишни режалаштирдилар.


Сурхондарё вилоятининг Узун туманидан Тошкент Давлат аграр университетига ҳужжат топширгани келган Ҳасанжон (исми ўзгартирилган – таҳририят) ҳужжатларини топшира олмай¸ қишлоғига қайтишга мажбур бўлди.\nҲасанжоннинг Озодликка айтишича, ҳужжатларни қабул қилиш учун белгиланган муддат тугашига саноқли кун қолганда комиссия томонидан ҳужжатлар рўйхатининг ўзгартирилиши, хорижга чиқиб келган вилоятликларни уйига қайтишга мажбур қилмоқда:\n- Мен 13 июль куни ҳужжат топширгани Узун туманидан келган эдим. Қабул комиссияси аъзоси паспортимни варақлаб, сиз хорижга чиқиб келган экансиз, шунинг учун нима мақсадда чиқиб келганингиз ҳақида ички ишлардан ёки СНБдан справка олиб келмасангиз, ҳужжатларингизни қабул қилмаймиз, деди. Мен “ахир бу ҳақда илгари эълон бўлмаганку, мен харажат қилиб келдим, яна 700 километр масофага қачон бориб келаман”, десам 12 июлдан шундай тартиб жорий қилинган деди. Қашқадарё, Хоразм каби узоқ вилоятдан келганлар ҳам қайтиб кетишди, мен ҳам мана қайтиб кетаяпман, деди Ҳасанжон 14 июль куни Озодлик билан суҳбатда.\nҲасанжонга кўра¸ бундай қўшимча справка тақдим қилиш ҳақида на университет расмий сайтида¸ на қабул комиссиясининг эълонлар тахтасида билдириш берилган.\nУнга кўра, агар диплом иловасидаги “5” ёки “4” баҳолар ортидан “аъло” ёки “яхши” деб ёзилмаган бўлса ҳам¸ ҳужжат қабул қилинмаяпти.\nТошкент Давлат аграр университети қабул комиссиясининг ўзини Дилмурод деб таништирган мулозими 12 июлдан бошлаб хорижга чиқиб келганлардан қўшимча маълумотнома олиб келиш талаби жорий этилганини тасдиқлади. Қабул комиссияси расмийси бундай янгилик сабабини қуйидагича изоҳлади:\n- Яқинда бизда ички ишлар ходимлари томонидан назорат ўтказилди. Хорижга чиқиб келганига бир йилдан ошганларга сўралмаяптию, яқинда чиқиб келганлардан “нима мақсадда чиққансан” деб, сўранглар деяпти. Шунинг учун ички ишларданми, маҳалладанми тасдиқлатиб маълумотнома олиб келишсин, дейилаяпти. Биз ҳам хавфсизлик нуқтаи назаридан, шуни 12 июлдан бошлаб жорий қилдик. Агар хорижга бир-икки кун тўй-пўйга чиққан бўлса эътибор бермаймиз, агар узоқ юрган бўлса нима мақсадда юрганини билмаймизку! Лекин узоқ вилоятдан келганларга, ота-онаси шундай справкани олиб факс орқали жўнатса ҳам бўлади, деб айтдик, деди қабул комиссияси мулозими.\nАйни пайтда¸ Озодлик боғланган Ўзбекистон Миллий университети¸ Техника университети ва ТАТУ қабул комиссияси вакиллари хорижга чиқиб келганлардан бундай қўшимча справка талаб қилинмаëтганини билдирди:\n“Биз фақат тўртта ҳужжат талаб қилаяпмиз. Паспорт, диплом, 086 форма ва прописной. Бошқа ҳеч нарса сўраётганимиз йўқ”, деди Тошкент Техника университети қабул комиссияси вакили.\nЎзбекистон олий ўқув юртларига ҳужжат қабул қилиш жараëни 20 июндан 20 июлгача давом этади.\nЎтган йили 550 минг нафар ўзбекистонлик олий ўқув юртларига кириш учун ҳужжат топширган бўлса¸ 2014 йилда бу кўрсаткич 543 минг нафарни ташкил қилган эди.\nОлий таълим вазирлиги режасига кўра, жорий йили бакалавр йўналиши бўйича олий ўқув юртларига 57 907 нафар талаба қабул қилинади.\nДавлат грантлари бўйича қабул қилинадиганлар сони 19 120 нафарни, тўлов-контракт бўйича ўқувчилар сони эса 38 787 нафарни ташкил этади.


Абитуриент аёлни 4 минг доллар эвазига ўқишга киритмоқчи бўлган ОТМ ўқитувчиси ушланди - zarnews.uz\nСамарқанд давлат архитектура-қурилиш институтида ўқитувчи бўлиб ишловчи шахс Паст Дарғом туманида яшовчи 33 ёшли аёлга 4000 доллар эвазига ўқишга киритиб қўйишни ваъда қилиб, олдиндан 1800 доллар беришини сўраган.\nAбитуриент аёл 12 июль куни Самарқанд шаҳар ИИБга ариза билан мурожаат қилиб, ўзини олийгоҳ ўқитувчиси деб таништирган ушбу шахсга нисбатан қонуний чора кўришни сўраган.\nМазкур аризага асосан, Самарқанд шаҳрининг Навоий шоҳкўчасида тезкор тадбир ўтказилган. Унда олийгоҳ ўқитувчиси аризачидан 1800 доллар миқдоридаги пулларни олаётган вақтда ашёвий далиллар билан қўлга олинган.\nМазкур ҳолат юзасидан Самарқанд шаҳар ИИБ тергов бўлими томонидан Жиноят кодексининг 168-моддаси 2-қисми билан жиноий иш қўзғатилган.\nТеглар: фирибгарлик порахўрлик


Нотариусларга аввало савод керак!\n08.03.2018 21:21 0 489\nБугунги кунда мамлакатимизда 704 нотариус фаолият юритмоқда. Нотариуслар ҳужжат билан ишлани учун нотариал идорага мурожаат қилмаган фуқаро деярли топилмайди. У тасдиқлаган ҳужжатлар кейинчалик инсон тақдирига катта таъсир кўрсатиши мумкин. Шунинг учун ҳам нотариус зиммасида катта масъулият бор.\nАна шундан келиб чиқиб, Адлия вазирлиги томонидан нотариал идоралар фаолиятини янада яхшилаш, улар кўрсатаётган хизматларни оптималлаштириш ва сифатини оширишга алоҳида эътибор қаратилмоқда. Хусусан, нотарусларнинг 21 фоизи, амалга оширилаётган барча нотариал ҳаракатларнинг учдан бир қисми Тошкент шаҳри улушига тўғри келиши инобатга олиниб, пойтахтдаги нотариал идоралар фаолияти шаҳар Адлия бошқармасидан бевосита Адлия вазирлиги бошқаруви остига ўтказилди.\nНотариуслар ва нотариал идоралар фаолияти устидан доимий жамоатчилик мониторингини амалга ошириш учун Тошкент нотариал идоралари 11 та секторга бўлиниб, уларнинг ҳар бирида Ўзбекистон Ёшлар иттифоқи, маҳаллалар, ОАВ ва фуқаролик жамиятининг бошқа институтлари вакилларидан ишчи гуруҳлари шакллантирилди. Аҳоли мурожаатлари, таклифлари ва шикоятлари билан ишлашнинг янги тизими жорий этилиб, «Facebook» ижтимоий тармоғида «Адлия билан мулоқот» очиқ гуруҳи ташкил қилинди. Нотариусларнинг маҳаллаларда фуқароларни қабул қилиши ва нотариал ҳаракатларни ўша жойнинг ўзида бажариш тизими йўлга қўйилгани натижасида 5 мингдан ортиқ нотариал ҳаракатлар амалга оширилди.\nБироқ яқинда адлия идораларининг 2017 йилда амалга оширган ишлари сарҳисоби ва келгусида бажарилиши лозим бўлган устувор вазифаларига бағишлаб ўтказилган ҳайъат мажлисида нотариат соҳасида йўл қўйилаётган камчилик ва нуқсонлар ҳали ҳам сақланиб қолаётгани айтилди. Фуқаролар билан ишлашда ҳанузгача қўпол муомалада бўлиш, уларни сарсон қилиш, кўрсатилган хизматлар учун ортиқча пул маблағларининг ундирилиши ҳолатлари мавжуд. Бундай камчиликларга йўл қўйганлиги учун 229 нафар нотариат ходимига нисбатан кескин чоралар кўрилган. Айримлари билан тузилган меҳнат шартномаси бекор қилинган.\nНотариат тизимида тартибга солиниши керак бўлган ишлар, ечимини кутаётган муаммолар таҳририятимизга келаётган мурожаатлар, юртдошларимизнинг билдираётган фикр-мулоҳазаларида ҳам акс этаётир. Ана шулардан бири нотариусларнинг саводи билан боғлиқ.\n«Нотариат тўғрисида»ги қонунга мувофиқ, йигирма беш ёшдан кичик бўлмаган, олий юридик маълумотга, юридик мутахассислик ўйича камида уч йил иш стажига эга бўлган, шу жумладан, нотариал идорада камида икки йил муддатли стажировкани ўтаган, малака имтиҳонини топширган Ўзбекистон Республикаси фуқароси нотариус бўлиши мумкин.\nАдлия вазирлиги ҳузуридаги Олий малака комиссияси малака имтиҳонини топширган шахслар ўртасида танлов ўтказади. Уни ўтказиш тартиби «Нотариус лавозимига тайинлаш бўйича танлов ўтказиш тартиби тўғрисида»ги низом билан белгиланади. Низомга мувофиқ танлов икки босқичда ўтказилади: биринчи босқич тест синови, иккинчи босқич эса ёзма-оғзаки имтиҳондан иборат. Танловнинг биринчи босқичида талабгорларнинг ижтимоий, ҳуқуқий ва иқтисодий, хорижий тиллар, ахборот-коммуникация технологиялари соҳасидаги билим даражаси, иккинчи босқичида эса касбий билимлари аниқланади. Иккинчи босқич ёзма имтиҳон ва оғзаки суҳбат шаклида ўтказилиб, талабгорлар бешта саволга ёзма равишда жавоб ёзиши ва уларни комиссия аъзоларига оғзаки равишда гапириб бериши керак.\nТанлов натижасига кўра, энг кўп балл олган талабгор танловда ғолиб деб топилади ва у билан меҳнат шартномаси тузилиб, нотариус лавозимига тайинланади. Амалдаги тартибнинг қисқача мазмуни шундан иборат.\nУшбу масалага бежиз тўхталмадик. Фикримизча, нотариус лавозимига тайинлаш бўйича ўтказиладиган танловга талабгорлардан диктант олишни киритиш масаласини кўриб чиқиш керакка ўхшайди. Ҳа, айнан диктант! Чунки нотариал ҳужжатларда учраётган имловий-услубий хатолар лавозимга тайинлашдан олдин нотариусларнинг саводини ҳам жиддий текшириш кераклигини кўрсатмоқда.\n«Нотариат тўғрисида»ги қонунда нотариат ҳаракатлар давлат тилида амалга оширилиши белгилаб қўйилган. Мазкур норма «Давлат тили ҳақида»ги қонунда ҳам ўз аксини топган бўлиб, унинг 24-моддасида давлат тилига ёки бошқа тилларга менсимай ёки хусумат билан қараш тақиқланиши айтилади. Кўплаб нотариал ҳужжатларни кўздан кечириб, қонунларимиздаги юқоридаги талаблар қўпол равишда бузиб келинаётганига гувоҳ бўлдик.\nМисол учун. Нотариал идорада тузилган, тасдиқланган, шаҳодатланган аксарият ҳужжатларда «ў», «қ», «ғ», «ҳ» (айрим ҳолатларда «ё») ҳарфлари ишлатилмайди. Буни нотариуслар ва уларнинг ёрдамчиларининг компьютердан яхши фойдаланишни билмаслигига йўяйлик десак, «Нотариус лавозимига тайинлаш бўйича танлов ўтказиш тартиби тўғрисида»ги низомга мувофиқ, лавозимга тайинлашдан олдин уларнинг ахборот-коммуникация технологиялари соҳасидаги билим даражаси синовдан ўтказилган. Яъни улар замонавий АКТни пухта билиши, талаб даражасида фойдалана олиши шарт. Демак, юқоридаги сабаб ушбу камчиликни оқлай олмайди.\nШу билан бирга, жумлалардаги ғализлик, сўзлардаги хатолар она тилини ҳурмат қилувчи ҳар қандай кишининг таъбини хира қилиши турган гап. Келинг, шу ўринда ҳужжатлардан сўма-сўз кўчирилган айрим жумлаларни эътиборингизга ҳавола этсак.\n«инвентарь баХоси 2.795.2000 (икки миллион етти юз тўқсон беш минг) сУм бУлиб, ушбу Холатлар Мирзо Улугбек туман туман ер тузиш ва кУчмас мулк кадастри давлат корхонаси томонидан 2015 йил 4 декабрРда берилган маълумотнома билан тасдиқланИди»;\n«умумий фойдаланиш майдони 53,14 (эллик уч бутун юздан ўн тўрт) кв.м.ни ташкил этиб — турар жой майдони 27,86 (йигирма етти бутун юздан саксон олти) кв.м. бУлган иккита яшаш хонаси, Хаммом, даХлиз, ошхона, ойнали айвАн, Хожатхона»;\n«Узбекистон Республикаси ФуКаролик кодексининг 185-моддасига кУра ушбу шартнома «Тошкент шаХар ер тузиш, рУйхатдан Утказиш ва кУчмас мулк кадастри хизмати» давлат муассасаси Собир РаХимов тумани хизматида рУйхатдан Утказилган пайтдан бошлаб сотиб олувчида мулк ХуКуКи вужудга келади».\n«СотилаЕтган хонадоннинг инвертаризацион баХоси 2,067.585 (икки миллион олтмиш етти минг беш юз саксон беш) сУмга баХоладик...»\nҚизиғи шундаки, битта нотариал иродага битта нотариус томонидан бир мазмунда тузилган ижара шартномасининг матни, жумлалари турлича. Хусусан, Тошкент шаҳар Мирзо Улуғбек туманидаги 10-сонли давлат нотариал идораси томонидан бошқа-бошқа йилларда тузилган хонадон (квартира)ни ижарага бериш шартномаси солиштириб, бунга амин бўлдик. Бири саводлироқ тайёрланган бўлса, бошқаси ҳақида бундай деб бўлмайди.\nШу кунларда Адлия вазирлиги томонидан нотариус лавозимига тайинлаш бўйича танловлар ўтказилмоқда. Жараён Интернет тармоғи орқали онлайн трансляция қилинмоқда. Бу ҳам шаффофликни таъминлашга хизмат қилади. Танловда нотариусликка номзодлар ўзбек тилида тўғри ёзиш қоидаларини қанчалик билиши ҳам ҳисобга олинса мақсадга мувофиқ бўларди. Шундагина нотариал тасдиқланиб, узоқ муддат архивларда сақланадиган ҳужжатлар хатолардан ҳоли, қонун талабларига мос бўлади.\nМардикор аёллар ноласи: «ИИБ ходимлари чекадиган сигарети, ейдиган колбасаларининг пулини биздан ундирмасин!»\n5 кун олдин номаълум шахслар томонидан уйидан олиб кетилган таниқли блогер ҳамон топилмаяпти\nҲуқуқ 01/07, 09:47\nНавоийда яна бир нотариуснинг лицензияси тўхтатиб қўйилди\nҲуқуқ 17/03, 09:02\nЮридик шахс ташкил этмасдан хусусий нотариус бўлиш мумкин\nРасман! Талабаларга тўлов-контракт пулини тўртга бўлиб тўлаш имкони берилди\nТадбиркор нархни оширгани учунгина жазоланмайди — Прокурор\nПрезидент командаси, тадбиркорлар билан ишлаш ва калит ҳақида тушунтириш — Шуҳрат Абдураҳмонов интервью берди\nШавкат Мирзиёев йиғилиш ўтказди: «Маҳсулотлар таннархини тушириш керак»\nЗангиота. Майитларни олиб кетиш катта муаммога айлангани айтилмоқда\n#коронавирус - 3912\n#COVID-19 - 542\n#АҚШ - 2046\n#Хитой - 1264\n#вакцина - 153\n#Андижон - 425\n#iPhone 12 - 20\n#Азербайджан - 51\n#Ўзбек тили - 58


Электр энергиясининг намунали истеъмолчилари рағбатлантирилади\n11:10 / 23.08.2017\n22 август куни Миллий матбуот марказида "Ўзбекэнерго" акциядорлик жамияти томонидан ОАВ вакиллари учун анжуман ўтказилди. Тадбир давомида "Ўзбекэнерго" АЖ вакиллари аҳолини электр энергияси билан узлуксиз таъминлаш борасида амалга оширилган ишлар, режадаги чора-тадбирлар ҳақида маълумотлар беришди.\nKUN.UZ мухбири хабар беришича, республика бўйича ҳар йили ишлаб чиқариладиган электр энергияси ҳажми 60,0 млрд. кВт соатдан ортиқ бўлиб, шундан ГЭС орқали 6,5 млрд. кВт соат ёки умумий қувватнинг 10 фоизи, иссиқлик электр станциялари орқали умумий қувватнинг 90 фоизи ишлаб чиқарилади.\nСўнги вақтларда аҳолининг истеъмоли тобора ортиб бормоқда. 2000 йилда бир хонадонга тўғри келган истеъмол 114 кВт соатни ташкил этган бўлса, 2016 йил ҳисобига кўра бу кўрсаткич 35 фоизга ортган ва 160 кВт соатни ташкил этган. Асосий сабаб эса кундалик турмушда маиший техникалар, электр жиҳозлари, техника воситаларидан кенг фойдаланишдир.\n1990 йилда аҳолининг жами истеъмолдаги улуши 10,3 фоизни ташкил этган бўлса, 2000 йилда - 13,9 фоиз, 2016 йилга келиб эса 25,2 фоизга етган.\n"Ҳозирги кунда аҳолининг электр энергияси бўйича қарздорлик ҳолати 1,5 триллион сўмни ташкил этади. Эндиликда Мажбурий бюро билан ҳамкорликда асосий эътибор тўлов интизомини мустаҳкамлаш, қарзларни ўз вақтида ундириб бориш ҳамда Ўзбекистоннинг барча ҳудудларига электр тармоғини узлуксиз етказиб беришга қаратилади. Электр энергиясидан оқилона фойдаланиб келаётган ва солиқларни ўз вақтида тўлайдиган истеъмолчиларни рағбатлантириш мақсадида ҳам танловлар, имтиёзлар жорий қилиниши режада белгиланган", дея маълум қилди "Ўзбекэнерго" АЖ бошқарув раиси ўринбосари Жаҳонгир Обиджонов.


Термизда "ICEBERG" кўнгилочар марка...\nТермиз шаҳрида суньий қопламали муз майдонига эга "ICEBERG" кўнгилочар марказининг тантанали очилиш маросими бўлиб ўтди.\nПрезидентимизнинг 2019 йил 17-18 октябрь кунлари Сурхондарё вилоятига ташрифида белгилаб берилган топшириқлар ижроси доирасида бунёд этилган тўрт қаватли мажмуада оилавий ва дўстлар билан мароқли дам олиш учун барча қулай шароит яратилган.\nДавлат ва жамоат ташкилотлари вакиллари, нуронийлар, пойтахтдан келган саньаткорлар, хотин-қизлар ва ёшлар иштирок этган тантанали тадбирда Сурхондарё вилояти ҳокими Тўра Боболов сўнгги йилларда мамлакатимизда амалга оширилаётган ислоҳотлар халқимиз фаровонлиги ва юртимиз ободлиги учун хизмат қилаётганини, бу жараёнда спортни ривожлантиришга ҳам алоҳида эьтибор қаратилаётганини таькидлади. Бундай эзгу йўлда жанубдаги воҳада ҳам йирик ҳажмдаги қурилиш-бунёдкорлик ишлари олиб борилаётгани қайд этилди. Шаҳар марказидаги 4 минг 500 квадрат метр майдонда қад ростлаган марказнинг биринчи қаватида фигурали учиш, хоккей ва бошқа спорт ўйинлари учун мўлжалланган суньий қопламали муз майдони барпо этилиб, Испанияда ишлаб чиқарилган жиҳозлар ўрнатилган. 100 ўринга эга томоша зали қурилган. Шунингдек, тўрт қаватда жойлашган аттракцион, ресторан, супермаркет, савдо дўконлари, Fast-fud таомланиш шахобчаси ва бошқа қўшимча ёрдамчи бинолар бир йилда ўртача 60 минг аҳолига хизмат кўрсатишга мўлжалланган.


Рус фашизми байроғи остидаги кундалар\nРоссиянинг Интернетдаги “Яндекс” оммабоп нашрида рус миллатчиларининг гўëки икки ғайрирусни қатл қилгани акс эттирилган видеолавҳа уч кун давомида намойиш этилди.\nГитлер свастикаси остида тиз чўктирилган ва оғзи елимланган икки йигитнинг қатлини, видеотасвирдаги ёзувга кўра, Россия миллатчи социалистлар партияси фаоллари амалга оширган. Агар бу ёзувга ишонилса, ўлдирилганлардан бири тожикистонлик, иккинчиси доғистонликдир. Қотиллар юзига ниқоб тортган, қурбонларнинг юзи эса очиқ. Тасвирда йигитлардан бири орқа миясидан отиб ўлдирилади, иккинчиси томоғидан бўғизланиб, боши танасидан жудо этилади.\nМосквадаги “Панорама” сиëсий тадқиқотлар институти вакили Владимир Прибиловский бундай тасвирлар илгари ҳам намойиш этилганини айтади.\n“Бундан олдинги тасвирларда ëлғондакам воқеалар артистлар ижросида акс эттирилган. Бу лавҳа ҳақида бундай дейиш қийин”, - дейди В.Прибиловский.\nАйни пайтда Россия прокуртураси видеолавҳанинг ҳақиқийлигини текширмоқда. Россиядаги “Комсомолская правда” нашрининг ёзишича, тасвир юқори сифатли рақамли технологияга асосланган техника ёрдамида олинган.\nМарказий Осиëдан келган муҳожирлар ҳуқуқларини ҳимоя қилиш билан шуғулланадиган “Фуқаровий кўмак” ташкилоти раҳбари Светлана Ганнушкина Россияда чет элликларга нафрат тез урчиётганини таъкидлайди.\n“Ҳар куни бизга айни ҳодисага ўхшаш воқеаларни айтиб беришади. Бу энди оммавий кўлам касб қилмоқда. Бундай ҳолатга Россия ички ишлар ва суд идоралари панжа орасидан қараëтганига гувоҳмиз. Ҳар бир шундай ҳолат юзасидан тергов ўтказилиши ва айбдорлар судга тортилиши учун қатламадай минг букилишга тўғри келади”, - дейди С.Ганнушкина.\nРоссиядаги тожиклар уюшма раиси Каромат Шарипов Тожикистон ҳукуматининг сукутли ризолиги боис, Россияда юзлаб кишилар миллатчилик қурбони бўлаëтганини айтади.\n“Олти ой ичида тожикистонлик 68 фуқаронинг жасади ватанига жўнатилди. Улардан 36 нафарини рус миллатчилари ўлдирган. Тожикистонликларнинг Россияда ўлдирилиши Тожикистон Ташқи ишлар вазирлиги ва Москвадаги элчихонасининг жимлиги баробарида юз бермоқда”, - дейди К.Шарипов.\nТожикистоннинг Москвадаги элчихонаси бири доғистонлик ва яна бири тожикистонлик экани айтилаëтган икки фуқаронинг нашойишкорона қатл қилиниши акс эттирган видеолавҳанинг Россия Интернет нашрларида пайдо бўлиши юзасидан норозилик билдирди.\nЭлчихона матбуот котиби Муҳаммад Эгамзоданинг айтишича, бу ваҳшатли ҳодиса тасдиғини топса, икки давлат муносабатларига совуқлик тушади.\nБундан тўрт ой олдин бир арманини ўлдирганлик айби билан ҳибсда сақланаётган рус тақирбоши тергов давомида миллий нафрат асосида 37 кишини ўлдирганини тан олар экан, улар орасида ўзбеклар ҳам борлигини фахр билан айтган эди.\nРасмий маълумотларга кўра, бугунги кунда Ўзбекистондан ташқарида 800 минг киши, норасмий маълумотларга кўра эса 2,5 миллиондан 3 миллионгача одам мардикорлик билан шуғулланмоқда. Ўзбек мардикорларининг боши фашизм тимсоли акс этган байроқ остидаги кундага қўйилмаслигига кафолат кўринмаяпти.


Kasalliklar bo'yicha barcha ma'lumot ҒАЙРИТАБИИЙ МИЗОЖ » DAWO.UZ\nТўрт унсурни (сув, хаво, олов, тупроқ) ташкил қилувчи энг кичик таркиблар (зарралар) ва улар кайфиятларини(хоссаларини) ўзаро таьсирлашиши (реакцияси) ва бирикиши жараёнида шаклланган, барча моддаларда ўрнашиб, устунликнинг эгаллаган, шу моддани мавжуд булиб туриши учун зарур бўлган кайфиятни меъёридан чекинган холати (паталогияси) ҒАЙРИТАБИИЙ МИЗОЖ дейилади. Жуда қисқа ва лўнда айтганда организмда тўрт унсурни бири нормага нисбатан кўпайиб ёки камайиб кетади.\nМасалан: Баданда хўл совуқ (сув хилтига таалуқли) кайфият меъёридан чекинганда (патологик ортиб кетганда, яъниким мизож совуқлиги ортса) асабларни сезгирлиги камаяди. Юрак харакати секинлашиб, қон айланиш бузилади, бадан харорати пасаяди (қўл –оёқлар муздай бўлади). Жигарни хилт ишлаб чиқариш ва захарсизлантириш қобилятига (функциясига) зарар етади. Натижада баданда хом хилт ишлаб чиқарилади ва бу захарланишни келтириб чиқаради. Ошқозон ва ичакнинг перисталтика харакати камайиб ич қотишга мойиллик бўлади, хазм бузилиши юзага келади. Буйракнинг, жумладан буйрак косаларини сузиш (фильтр) хизмати тубанлашиб (пасайиб) сийдик миқдори кўпаяди. Буни оқибатида мушаклар бўшашиб (тонуси пасайиб) организмда мадорсизланиш пайдо бўлади. Натижада хар қайси тўқима ва аъзо хизмат фаолияти тўсқинликка учраб, касаллик пайдо бўлади. Шунинг учун баданда маълум кайфият (мизож ) бузилганда, уни мувозанатга келтириш ниҳоятда мухим бўлиб, бу инсон баданини соғлом бўлиб, хаётий фаолиятини давом эттиришда мухим омил хисобланади.


Яратганнинг инсонга берган неъматлари ичида энг улуғи, шубҳасиз тириклик неъматидир. Нисо сураси, 29-оятда: «...Ўзларингизни ўлдирманг! Албатта, Аллоҳ сизларга раҳм-шафқатлидир», дейилган. Аммо гувоҳи бўлаётганимиз – аёллар орасида бу ҳолатнинг кўп учраётгани ўйлантирадиган ҳолат.\nАёллар нега ўз жонига қасд қилишмоқда? Аёлнинг кўзига дунёни тор қилаётган сабаб нима? Жуда кўпчилик буни оилавий муҳит, унинг турмуш ўртоғи билан боғлаши аниқ. Аммо сабаб фақат бунда эмас.\nАёлнинг ҳаётда ўз ўрнини, ўз йўлини топиши, уни қасдга ундаётган жоҳил муҳитни ўзгартира олиши учун ўзида куч топа олиши ҳақида ҳам ўйлаш вақти келмадимикан?\nKun.uz ушбу долзарб мавзуда олима Одинахон Муҳаммад Содиқ ва психолог Розалия Габдулҳакова билан суҳбатлашди.\n«Бу оғриқли масалада гапириш осон эмас. Аввало, жон Аллоҳники, инсонга омонат қилиб топширилган, унга қасд қилиш – Аллоҳнинг ишига аралашиш, катта гуноҳ. Ўзини ўлдирувчиларга охиратда қаттиқ жазо, уқубат бор. Ҳадиси шарифда жонига қасд қилган инсон қай тарзда шу ишни амалга оширган бўлса, жаҳаннамда худди шу тариқа азобланиши таъкидланган.\nЖоҳилият пайтида оилада қиз туғилса, ор қилиб ўлдириб юбориш одати бор эди. Бу иш пайғамбаримиз Муҳаммад саллоллоҳу алайҳи васалламнинг аралашувлари билан тўхтатилган эди. Ҳозирда аёллар ўзлари билан биргаликда болаларини ҳам ўлдирмоқчи бўлишлари жоҳилият пайтидан ҳам ўтиб тушяпти», – дейди Одинахон Муҳаммад Содиқ.\nОлиманинг таъкидлашича, мусулмон аёл бўла туриб, бу ишга қўл уриш инсонда эътиқод мустаҳкам эмаслигидан далолатдир.\nДемак, аёлларимизнинг эътиқод жиҳатидан билимларини ошириш, уларга жон омонатлигини, сабр билан яхшилик ярата олишни ўргатиш лозим. Ҳар қандай ҳолатда ҳам ўзини ўлдирмасдан бошқалардан ёрдам сўраш, имкон топиш учун ҳаракат қилиш керак.\nСуициддан мақсад – ўлиш эмас, қасд олиш ёки қўрқитиш\nЖаҳон соғлиқни сақлаш ташкилоти маълумотига кўра, биргина 2016 йилнинг ўзида 793 минг нафар одам ўз жонига қасд қилиш оқибатида вафот этган. Эътиборлиси, ўзини ўлдирмоқчи бўлганлар орасида аёллар, суицид оқибатида ўлганлар орасида эса эркаклар кўпроқ.\nПсихолог Розалия Габдулҳакованинг айтишича, бунинг психологик сабаблари бор.\n«Эркак киши жонига қасд қилганда мақсад ўлиш бўлади. Аёлларда эса кўпинча суиқасддан мақсад кимнидир қўрқитиш, қасд олиш, нимагадир қодир эканини исботлаш бўлади.\nСуиқасд одамдаги депрессия сабаб келиб чиқади, аёлларда эса депрессияга учраш эркакларга нисбатан 50 фоизга кўп учрайди. Аёл ўйлайдики, жонига қасд қилса, ҳамманинг, жумладан эри ёки бошқа оила аъзолари унга раҳми келади, қадрига етишади, унга етказган озорларидан афсус чекишади. Аммо бундан зарар кўрган фақат аёл ва унинг фарзандлари бўлади.\nАйрим ҳолатларда аслида ўлиш нияти бўлмаса ҳам кимнидир қўрқитиш, бошқаларга таъсир ўтказиш истагида ҳам шу ишга қўл уришади.\nБолаларини ҳам қўшиб ўзини ўлдирмоқчи бўлган ҳолларда эса, фарзанд тирик қолган тақдирда ҳам, бу руҳий зарба унинг ҳаётида бутун умр ўз таъсирини қолдиради. Бундай руҳий зарбага дуч келган боланинг бахтли инсон бўлиши қийин кечади», – дейди у.\nЖабрдийда ролига кириб қолманг\nРуҳшунос оилада зўравонликка учраган аёлнинг психологияси жабрланувчи характерида бўлишини айтди. Ҳаётини ўзгартириш учун у аввало ўз характерини ўзгартириши керак бўлади.\n«Муаммонинг сабабларидан бири қилиб аёлнинг зўравонликка учрагани ҳам айтилади, лекин уни бу муҳитдан олиб чиқиб кетишнинг ўзи муаммонинг ечими эмас. Аёл ўзидаги шу жабрланувчи характери билан яна бир зўравонга дуч келади. Чунки унинг психологияси шунга мослашган.\nАгар аёлга нисбатан зўравонлик кузатилаётган бўлса, демак у ўз руҳияти устида ишлаши, ўз хоҳишлари, ўз чегарасини англаб олиши ва буни бошқаларга ҳам англатиши керак. Илк марта тазйиққа учраганда муносиб жавоб бера олган аёл кейинги сафар шундай ҳолга тушмайди», – дейди Розалия Габдулҳакова.\nЕчим – аёлларни ўқитиш\nАёлларнинг ўз норозилигини ўт қўйиш орқали намойиш этишлари кеча ёки бугун пайдо бўлмади. Лекин бугунга келиб ўзига қўшиб фарзандларини ҳам дунёдан олиб кетишни истаётган жувонлар ҳақида эшитяпмиз, ўқияпмиз. Бундай аёллар сабаб болалар ҳам руҳий зарба оляпти.\nДемак, жамиятдаги бир қатлам эртага шу ҳолатни муаммонинг ечими деган фикрга бормаслигини, уни такрорламаслигини ҳеч ким таъминламайди.\nОдинахон Муҳаммад Содиқ аёллар суицидининг олдини олишда асосий ечим қизларни ўқитиш эканини айтади.\n«Албатта, фақат аёлни айблайвериш ҳам нотўғри, уни шунга мажбур қилаётган омиллар ҳам бор. Ҳаётидан хурсанд аёл ҳеч қачон бу ишни қилмайди. Эр билан, қайнона билан муносабатлар ёки аёл ўзи адашиб нотўғри йўлга кириб қолган ҳолатларда суиқасд қилиш келиб чиқяпти.\nЭнг асосийси, бунинг муолажаси аёл кишининг таълимига бориб тақалади. Унга таълим бериладиган бўлса, эътиқоди мустаҳкам бўлса, ўзининг диний ва дунёвий ҳуқуқларини яхши билса, шундай вазиятга тушмайди.\nАфсуски, бизда аёлларнинг ўз ҳуқуқларини билиб қолишларидан қўрқув бор. Бундан қўрқмаслик керак, ўргатиш керак», – дейди олима.\n#Одинахон Муҳаммад Содиқ\n«Қизларимни қандай ҳимоя қиламан?» — Оналарни ўйлантираётган хавотир\nПаст Дарғомда мурдаси топилган ўқувчи қиз ўлимидан олдин зўрлангани айтилмоқда. Прокуратура буни инкор этяпти


”Ўтмишдан эртаклар” қиссасининг юраги | Пўлкан шоир сулоласи\n← Хусуматнинг сурати\nJabbor Eshonqul. Folklorda tush ta’biri →\nЁзувчи янги бир асар яратаркан, идеалидаги ўқувчи билан ”мулоқотда” бўлади. Муаллиф асарнинг ўқувчига таъсири юзасидан атрофдан нусха кўчирмайди, аксинча, уни ўз тафаккурида қайта ишлайди, мақсад ва ғояларига тўйинтиради. Асар сюжети шундай бўлсинки, ўқувчи ундан зерикмасин, воқеалар шундай кетма-кетликда берилсинки, асар моҳиятини ўқувчи тўла англаб етсин. Ҳеч қандай ортиқча воқеа, ортиқча деталь бўлмасин, уларнинг бари асар композициясини ҳосил қилишда иштирок этсин.\nАбдулла Қаҳҳорнинг ўтмиш ҳаётидан сўзловчи ”Ўтмишдан эртаклар” қиссаси адиб ижодий камолотининг маҳсули бўлгани ҳолда, унинг сюжети, ҳикояларнинг тутган ўрни, асар қаҳрамонлари ўта моҳирлик билан келтирилганки, улар ёзувчи мақсади, асар қурилиши учун тўла хизмат қила олади.\nТўрақул вофуруш ”ўликни ёғини” ялаган, ўз манфаатини кўзлаб иш тутувчи, зиқна ва муғамбир инсон эди.\nВалихон сўфи даврнинг ”илмли” шахсларидан бўлиб, одамларга сўзи ўтгудай эди. Кўпчилик орасида обрўйи баланд одамларнинг, ”илм” кишиларининг бундай худбинлиги, ўқувчида замона ҳақидаги тасаввурни янада кенгайтиради.\nЖамият қурилишида ёзувчи наздидаги охирги босқич одамлари ”Тешиктош” ҳикоясидаги Бабар типига кирарди. Бабар даврнинг умумий кўриниши, унда ўша замонни ортга тортувчи барча: жаҳолат, мутелик, қолоқлик, каби иллатлар мавжуд эди.\n”Ўтмишдан эртаклар” қиссаси турли рангдаги гўзал тошлардан терилган мозаика кабидир. Агар мозаикани жуда яқиндан туриб кузатсак, гўзал тошларни-ю, уларни улаб турган чокларнигина кўра оламиз, холос. Лекин унга узоқдан қараганимизда, у бор гўзаллиги билан бутун бир санъат асарини ифодалайди. Аммо ўша бутунликни бирданига юқоридан кузата олмаймиз. Аввало, қисмларни ўрганиб, ўзимизни бутунлик сари тайёрлашимиз керак бўлади.\nАгар юқоридаги қаҳрамонлар воситасида сюжетга назар ташласак, ”Тешиктош” ҳикояси адиб болалигига боғлиқ сюжет воқеаларига бевосита таъсир этмаслиги билан бошқа ҳикоялардан ажралиб туради. Яъни ҳикоя қаҳрамони Бабар, унгача яратилган бошқа образлардан (Кампир, Тўрақул вофуруш, Валихон сўфи ва ҳ.к) фарқли ўлароқ адиб ҳаёт йўлига алоқасиздай тасаввур беради. Ўз-ўзидан савол туғилади: Ёзувчи нима учун бу ҳикояни асар таркибига киритади?\n”Тешиктош” ҳикоясидаги воқелик адиб болалигининг ёрқин, унинг учун энг таъсирли дамларидан бўлган десак, адашмаймиз. Асардаги биринчи ”Бир-икки сўз” боби сўзимизни тасдиқлаб турибди. Бабар билан бўлган воқелик ёзувчига боғлиқ ҳодисалар ичида бўлмаса-да, А. Қаҳҳор болалигини, яратилажак асарини усиз тасаввур эта олмайди. Демак, ҳикоянинг асарга киритилиши авваламбор ҳиссий эҳтиёж юзасидандир. Аммо воқеа фақат ҳиссий эҳтиёж натижасида олинса, санъат асарининг савиясига путур етган бўлар эди. Шу боис, улкан маҳорат соҳиби оргинал бир сюжет қурилишини яратадики, оқибатда ўз юрагини ларзага солган воқеа, қиссанинг юраги даражасига кўтарила олади.\nҚиссадаги ҳар бир боб ўзининг муҳим вазифасига эга. Аммо ”Тешиктош” ҳикоясининг асардаги вазифаси ўз-ўзидан англашилмайди. Унинг ўрни асар моҳияти ва структураси билан боғланган ҳолда ойдинлашади. Ҳикоялар ўзининг тугуни, кульминацияси, ечимига эга. Лекин барча ҳикояларга яхлит бир ҳолатда, бир воқеликнинг кетма-кетлиги сифатида қарасак, улар бир сюжет чизиғига жамланади. Бу ўринда ”Тешиктош”нинг вазифаси нимадан иборат?\n“Tешиктош”да лақма ”отқоровул юр деса юрган, тур деса турган, устидан ошириб ўқ узганда киприк қоқмаган” Бабар образи тасвирланади. Ёзувчи уни туҳмат билан отқоровул қўлига тушиб қолишида ҳам, совуқдан музлаб ўлишида ҳам, асосан ўзи айбдор эканлигини такидлайди. Айни пайтда асардан кўзланган мақсад ҳам (Бабарга ўхшаш қаҳрамонлар воситасида) ўтмишдагиларнинг турмуш тарзи, маънавий-маданий ҳаёти, сиёсий, ижтимоий қарашларини кўрсатиш орқали, жамиятнинг нақадар қолоқ ва жаҳолатга ботиб кетганлигини кўрсатиш эди. Жаҳолатга ботган замон кўринишини яратаркан, ёзувчи қаҳрамонларнинг кетма-кет асарга кириб келиши воситасида ҳолатни пастдан юқорига қарата ўстиради. Ҳар бир қаҳрамон умумлашманинг маълум бир қисмини тўлдиради ва замонани жаҳолат сари тортади. Энди шундай бир тип бўлсинки, унда замонанинг умумий кўриниши мужассамлашсин. У эса Бабар эди. Асарга ”Тешиктош”нинг киритилиши асар мазмуни ва ёзувчи яратаётган жамиятнинг тўлақонли бўлишини таъминлайди.\nАсар композициясидаги ҳикоялар кетма-кетлигида ҳам ”Тешиктош”нинг ўрни юқори. Ҳар бир ҳикоя ўз кульминациясига эга, лекин умумий воқеликнинг ҳам кульминацион нуқтаси мавжуд. Агар биз ёзувчининг мақсади ўша давр умумий кўринишини яратиш деб билсак, ва шу мақсаддан келиб чиққан ҳолда фикрласак, ”Тешиктош” ҳикояси маълум бир маънода асарнинг кульминацион нуқтаси эканлигини англаб етамиз.\n”Ўтмишдан эртаклар” қиссасида жами ўн саккизта боб мавжуд бўлиб, фикримиз нуқтаи назаридан келиб чиққан ҳолда асарни шартли равишда икки қисмга: ”Тешиктош”гача ва ”Тешиктош”дан кейинги ҳикоялар тарзида таҳлил қиламиз. ”Тешиктош” ҳикояларнинг ўн биринчиси, унгача ”Бир-икки сўз”, ”Фалокатнинг шарофати”, ”Индамас”, ”Зингерли бой”, ”Ҳур қиз”, ”Худо”, ”Тўрақул вофуруш”, ”Бир палла тарвузнинг пўчоғи”, ”Валихон сўфи”, ”Одам заводи” каби ҳикоялар жой олган. Ҳикояларнинг бу тарздаги тартиби бир мақсад сари йўналтирилади. Яъни, ёзувчи шу ҳикоялар воситасида давр умумий кўринишини ҳосил қилади. У мақсадидаги тубанликка ботган жамият тасвирига ана шу ўн бир ҳикоя воситасида эришади. Ҳикоялар бирин-кетин ёритиларкан, жаҳолатга ботган жамият кўриниши ўсаверади. Ҳикоя қаҳрамонлари жамият аҳлининг маълум бўлаклари сифатида келтирилади, сўнгида жаҳолатнинг энг юқори чўққиси, кульминацияси сифатида ”Тешиктош” ҳикоясининг қаҳрамони Бабар асарга киритилади. Энди ундан юқориси, ундан ортиғи бўлмайди.\n”Тешиктош” асарнинг кульминацияси экан, дастлабки ўн ҳикоя тугун, воқеалар ривожини ташкил этади. Кейинги ҳикоялар эса ечим вазифасини ўтайди. Дастлабки ҳикояларда ўсиш, ривожланиш мавжуд бўлиб, буни қаҳрамонларимизнинг узлуксиз кўчиб юриши ва асарга кираётган қаҳрамонларнинг жуда ҳам сермаҳсуллиги билан изоҳлаш мумкин. Асардаги тугунни биринчи кўчишга сабабчи бўлган, ”Фалокатнинг шарофати” бобида Олим буванинг опаси, устанинг ”шайтон аравасидан” чўчиб ўлгани ва буванинг қизи устани ҳаёсизликда айблаб, отасига айтиб берган воқеа яратади. Конфликт уста Абдуқаҳҳор оиласини турли жойларга кўчишига сабабчи бўларкан, ўз-ўзидан воқеалар ривожлана боради, шу кўчиб юриш асосида ёзувчи ниятидаги жамиятни тасвирлайди.\n”Тешиктош” асарнинг марказида. Моҳиятан дастлабки ўн ҳикоя бир тараф-”Тешиктош” бир тараф. У ана шу ҳикояларни умумлаштирувчи, улардаги мазмун-моҳиятни ўзида жамловчи бобдир. ”Тешиктош” ўзича мустақил бўлиб, умумий мазмунга бирика олмаётган бобларни бирлаштиради. Яъни ўн ҳикоянинг мустақил маънодаги тартиби, ҳақиқатан ҳам ўқувчида тубанликка ботган жамият тасвирини яққол гавдалантира олса-да, муайян хулоса чиқаришига барибир нимадир камдек туюлади. Сюжетдаги шу ғализлик буюк истеъдод соҳибининг эътиборига тушган бўлса ажаб эмас.\nДастлабки ҳикояларни ўқирканмиз, тубан жамият тасвирининг турли кўринишдаги, бир қанча бўлаклари ҳаёлимиздан тарқоқ, ўзаро боғланмаган ҳолида жой олади. Жамият ҳақида маълум бир тасаввурга эришсак-да, ёзувчи уқтирмоқчи бўлган хулосадан йироқда қолаверамиз. Асарга ”Тешиктош”нинг кириб келиши ўқувчида қатъий хулоса чиқариб, бундан ортиғи бўлмаслигига ишонтиради ва кейинги, ёзувчи мулоҳазаларига тайёрлайди.\nАйнан ”Тешиктош” ҳикоясидан кейин асар мазмуни ва структурасидаги бурилишни сезиш мумкин. Бу кульминациядан кейинги ечимга томон бурилиш эди. ”Тешиктош”дан кейин ”Оқпошшонинг арзандаси”, ”Дукчи эшон кўланкаси”, ”Арафа”, ”Кўза”лар”, ”Муҳаммаджон қори”, ”Бир бошга икки ўлим”, ”Қўқон харобалари орасида”, ҳикоялари ўрин олган. Эндиги ҳикоялар ҳам юқоридагиларга ўхшаса-да, А. Қаҳҳор улардан ўзга мақсадлар сари фойдаланганлиги яққол сезилади. Ҳикояларда қаҳрамонларнинг кўчиб юриши, янги образларнинг киритилиш ҳолатлари кузатилса ҳам уларни ёзувчи мақсади билан эмас, балки бошидан ўтказганларининг шартли баёни сифатида шарҳлаш лозим. Яъни улар воситасида жаҳолатга ботган жамиятни тасвирлаш эндиликда ёзувчининг асл мақсади бўлмай қолди. Адиб ўша мавжуд жамиятнинг маълум ҳодисаларга бўлган муносабати орқали, вазиятни таҳлил қила бошлайди. Мардикор олиш, ”босмачилар” ҳаракати, инқилобдан кейинги ҳолатларга муносабат-буларнинг барчаси жамиятнинг ўта қолоқлашиб кетганлигидан далолат бериб, ёзувчи ”Бундай халқ билан нимага ҳам эришиш мумкин эди?” деган савол атрофида мулоҳазалар юритади…\nШу тариқа ”Тешиктош” ёзувчи маҳорати эвазига асарнинг ажралмас қисми, композициянинг асосий унсурларидан бири сифатида келтирилади.\nҚиссани ўқир эканмиз, адибнинг”Тешиктош”га бўлган ўзгача муносабати яққол сезилади. Бабар адибнинг умри давомида ўйлантирган, қийнаб келган одамларидан бўлса ажаб эмас. Зеро, асарнинг бошланиш нуқтасидаёқ ( “Бир- икки сўз” бобида ) Абдулла Қаҳҳор Бабарни тилга олади: ” ” Ўттизинчи йилларнинг ўрталарида болалигимни ўйлаганимда чалакам-чатти туш кўргандай бўлган эдим: думли юлдуз чиққан эди; Бабар (Бобир бўлса керак) йигитни отқоровул милтиқ билан отганда ўлмаган эди, шунда отқоровул одамларга юзланиб: ” Ёпирай, бунақа баттол ўғрини умримда кўрган эмасман, устидан ошириб ўқ узибману киприк қоқмайди-я!” деган эди”. Воқеани кўриб турган Абдулланинг жажжи юраги бундан таъсирлангандир? Ҳаёти давомида бундай одамларни кўп кузатгандир? Бошқа бир қанча асарларидаги қаҳрамонлар ҳам шунинг аксидир? Балки асарнинг яралишига сабабчи бўлган омиллардан бири ҳам шу Бабардир?..\nThis entry was posted in Адабиётшунослик, Крилл алифбосида. Bookmark the permalink.


«Туш самараси I Қотил» – Хуан Хосе АРРЕОЛА - Inja san'at\n«Туш самараси I Қотил» – Хуан Хосе АРРЕОЛА\nМен пучман, кимса эътиборини тортмасам керак деб қўрқаман. Мен ҳам уч бошли аждар, ҳам шарпа, ҳам ҳақирман. Қўрқув ва орзулар ичра умр кечираман; қўрқув ва орзу менга ҳаёт бахш этади ҳам уни тортиб олади. Аввал айтганимдек мен бир ҳақирман. Мен шарпалар ичра кезаман. Мен узундан-узоқ ҳам ақл бовар қилмас унутилиш ичраман. Дафъатан деярли ўнг келтирадиган хира ёруғликка чиқишга мени мажбур этишади, аммо мен ҳақимда лаҳза ўтмай унутишади негаки, яна ўзлари билан оввора қолишади. Ҳар сафар яна йўқлик соясида ҳаракатларим баттар ноаниқ қолади, ҳатто юз кўрсатмай борган сари йўқликка сингаман.\nТун – менинг ҳукмимда. Алоқ-чалоқ уйқу оғушида пора бўлган куёвтўра мени четлатиш учун беҳуда бош қўшади. Баъзан аёлларнинг қошира майлларини ҳаяжон ҳам сабот билан бажо келтираман; юраксиз, мисли болиш каби момиқ ва узала тушган аёл уйқусираганча монелик қилади. Мени мисли бадбуруш гўдак сифат туғилишимга зўрлаган, мана шу бир-бирини қўйгани жой тополмаган, ҳам бир-бирини кўргани кўзи йўқ икки жонзот орасида доғ тушмаган умримни яшайман.\nМен ҳам жозибадор, ҳам бадбурушман. Мен эр ва хотин жуфтли дунёсини гоҳ жаҳаннамга айлантирсам, гоҳ муҳаббат ўтида ёқаман. Гоҳида улар ўртасидан жой олиб, маҳкам қучишлар остида мўъжизавор дармон топаман. Эркак менинг иштирокимни пайқаб қолиб, бўғишга ва итқитишга зўр беради, охир оқибат эса мағлубликда тинкаси қуриб, ғазаб отида аёлга орқа ўгириб олади. Мен эсам ҳаяжон остида унинг ёнида қоламан ва туш давоми аста-секин ажраб кетган мавжуд бўлмаган қўлларим ила қучоғимга оламан.\nБошдаёқ мен ҳали туғилмаганимни айтиш зарур эди. Мен – аста-секин ва азоб-уқубатда томир отиб ҳануз намчил ҳодисасидан айрила олмаган ҳосиламан. Улар ўзлари билмаган ҳолда муҳаббатлари эвазига ҳали дунёга келмаган менинг уруғимга шикаст етказадилар. Ўйларида менинг вужуд топишим учун узоқ ғайрат этишади, қўллари зўр бериб шаклу-шамоил беришга уринади, бироқ ҳар сафар қониқишсиз яна ва яна қайта шакллантиришадилар.\nАммо, улар менинг тугал шаклимни тасодифан топган бир замон туш кўриш имконияти чинаккам ҳис-ҳаяжонида ўзим ғойиб бўламан. Улар бир бирларини ташлаб кетишади, мен эса аёлни тарк этиб, эркакни таъқиб қиламан. Мен ўткир тиғли қиличини ўқталиб, унинг ётоғи эшигига кўз-қулоқ бўламан.\nҲозирда, кунларнинг бирида отчопардан чиқишимда ёнимга яқинлашган ўша фаҳмсиз, тортинчоқ ўсмир – қотилим тўғрисида ўйлашдан бўлак қилар ишдан холиман. Ўшанда, менинг енгсиз узун либосимга қўл теккизишига баҳя олдиноқ, қўриқчилар уни тилка-пора қилишларига оз қолганди.\nМен биқинимдан унинг танаси қалтироқларини ҳис этгандим. Унда сочлари тик турган чопар каби қатъият жўш урарди. Қўли қай тариқа яширган ханжарига узалганини мен кўрдим, аммо йўналишим сағал ўзгартириб унинг ўйи амалга ошмаслигига кўмаклашдим. У ҳол-жони чиқиб, тик турганча устунга суяниб қолди.\nАфтидан уни аввалроқ кўрганман; палидлар тўдаси ичра унинг беғубор чеҳрасини унитиш мумкин эмас. Бир сафар ошхона пичоғини ўмарган ўсмир ортидан қувиб, сарой ошхонаси ошпази югуриклаб чиққани эсимда. Бу йигитча – тажрибасиз қотил ва мен ошхонада гўшт майдалайдиган пичоқ тиғидан ўлишимга онт ичишга шайман.\nМаст-аласт аскарлар тўдаси Ринометоснинг мурдасини кўчага итқитиб, мени император этиб эълон қилиш учун уйимга бостириб кирган куни қисматим ҳал бўлганини тушуниб етганман. Мен тақдирга тан бериб, бўйн товламас жаллодга айланиш учун ҳашаматли турмуш, танбаллик ва бузуқликларимдан вос кечганман.\nЭнди менинг навбатим етди. Қўлтиғида менинг ўлимимни ортмоқлаган ўша ўсмир хира пашшадек чекинмасдан таъқиб қилади. Мен ортиқча эҳтиёткорликни йиғиштириб унга кўмак бермоғим лозим. Аллақандай узурпатор мени мустабид шармисор қатлига дучор этишини белгилашидан бурун бизнинг учрашувимизни тезлаштирмоқ лозим.\nШу оқшом императорлик чорбоғида якка сайр этаман. Ювинган ва атир-упа сепган бўламан. Янги узун либос кияман ва дарахт ортига беркинган қотил қаршисига чиқаман.\nМен ханжарнинг мисли чақмоқ янглиғ шитобла силтаниши ила чиркин қалбимни мунаввар этишига шоҳид бўламан.\nЎктам Одилов таржимаси\nМексикаХуан Хосе АРРЕОЛАШимолий Америка адабиёти\n«Қанот беринг учиб кетаман» – Зиёда САПАРБАЕВА


105 хотинга уйланган инсон - YANGILIK .RU yangilik.ru\n105 хотинга уйланган инсон\nУ ўз «ўлжа»ларига бу ерлардан бироз узоқроқда яшашини айтиб, уларни ўзи билан кетишга кўндирар эди. Аёллар нарсаларни йиғиб, кўчиб ўтишга тайёр бўлгач эса кейинроқ қўнғироқ қилишни ваъда қилиб, юкларни машинага ортиб, ғойиб бўларди. Аёллар эса уни бошқа кўрмас эдилар. Бугун «Дарё» 105 аёлга уйланиб, уларни чув туширган фирибгар Жованни Виглиотто ҳақида ҳикоя қилади.\nНиҳоят Виглиоттонинг 105-қурбони уни излаб топишга қарор қилади. У Виглиотто билан эски-тускилар бозорида учрашган эди. Шунинг учун аёл уни эски-тускилар сотадиган бозорлардан излашга қарор қилади ва охир-оқибат уни аёлнинг мебелларини сотаётган вақтида Флорида штатида топади. Қўнғироққа жавобан етиб келган полиция фирибгарни дарҳол ҳибсга олади.\nЖаноб Виглиотто ўзининг асл исми Николай Перусков эканлигини ва у 1929 йил 3 апрелда Сицилияда туғилганлигини айтади. Аммо Марикопа округи прокурорининг ўринбосари жаноб Дэвид Столлер Виглиоттонинг ҳақиқий исми Фред Жипп эканлигини ва у 1936 йил 3 апрелда Нью-Йорк шаҳрида туғилганлигини таъкидлайди.\nВиглиоттога қарши суд жараёнлари у 53 ёшга кирганда, 1983 йилнинг 28 мартида, Аризона штатининг Феникс шаҳрида бошланган. 11 апрелда у фирибгарликда айбланиб йигирма саккиз йиллик қамоқ жазосига маҳкум қилинган ва кўпхотинлик учун 336 минг доллар жаримага тортилган.\nСуд жараёнлари даврида ҳар куни суд зали асосан аёллар билан гавжум бўлар, уларнинг кўпчилиги жойсиз қолмаслик учун бинога суд бошланишидан уч соат олдин келиб олар эдилар. Кўпчилик 90 дақиқалик тушлик танаффуси пайтида ҳам суд залини тарк этмасди. Бу чин маънода ўта мукаммал ишланган спектаклга ўхшаб кетар эди. «Ўйлайманки, бу улар кўрган энг яхши спектакль», – дейди Марикопа округининг суд маълумотлари бўйича ходими Роб Ракер.\nСуд Виглиоттога унга қўйилган фирибгарликка оид айбловлар бекор қилинишини ва бунинг эвазига у кўпхотинлик айбловини тан олишини таклиф қилади. Шундан сўнг Виглиотто 105 та хотинининг исми, манзиллари ва никоҳ саналари акс этган жадвал тузган. Шунингдек, у ўзи фойдаланган 50 та тахаллусни иккинчи жадвалга туширади. Фирибгарнинг хотинлари орасида нафақат америкаликлар, балки канадалик, италиялик, англиялик ва ҳатто гонгконглик аёллар ҳам бўлган. Улар Виглиоттонинг катта-катта қора кўзлари ва жингалак сочлари, овози ва сўзларидаги гипноз қилиш хусусияти ҳақида таъкидлайдилар.\nВиглиоттонинг хотинларидан бири Шарон Кларк тўй маросимдан уч ҳафта ўтгач эри унинг 49 минг доллар пулини олиб қочганлиги ҳақида гувоҳлик беради.\nЖаноб Виглиотто дунё бўйлаб саёҳат қилгани, кўплаб хотинлари билан эски-туски бозорларида учрашгани ва 1953- ва 1954 йилларда марказий разведка бошқармасида шартнома бўйича агент бўлиб ишлаганлиги, Фредерик Жипп, Жон Мендоза ва Жон Брикионе каби бир қанча исмлардан фойдаланганлиги тўғрисида гувоҳлик беради. Танишув ери айнан эски-тускилар бозори бўлишининг сабаби шунда эдики, Виглиоттонинг ўзи шундай бозорларда сотувчилик қилган.\nЖованни Виглиотто энг таниқли полигамист сифатида ҳатто Гиннеснинг рекордлар китобига киради. У ўттиз икки йил ичида 105 марта расмий никоҳдан ўтади. 28 йилга қамалган фирибгар қамоқнинг саккизинчи йилида миясига қон қуйилиши оқибатида Марикопа тиббиёт марказида вафот этади. Ажабланарлиси шундаки, Виглиотто умрининг охиригача ўз хотинларидан ишқий номалар-у мактублар қабул қилган. Ҳеч вақосиз қолдиришига, хонавайрон қилишига қарамай уни чиндан яхши кўрган хотинлари бўлган.\nРоссияда кучли қор ёғиши кутилмоқда\n“Tesla” Хитой бозоридан 36 мингдан зиёд автомобилни қайтариб олмоқда


Вилоятлардаги 14 мактабда «Мустаҳкам оила» лойиҳаси амалга оширилади – Газета.uz\nВилоятлардаги 14 мактабда «Мустаҳкам оила» лойиҳаси амалга оширилади\nВилоятлардаги 14 та мактабни қамраб олувчи «Мустаҳкам оила» дастури ўқувчиларнинг ижтимоий-психологик ҳаётий кўникмаларини ривожлантириш ҳамда ота-оналарга ёрдамлашишга қаратилган.\nLotinchada 7 ноябр 2018, 22:27 Жамият\nТошкентда Халқ таълими вазирлиги ҳамда БМТнинг гиёҳванд моддалар ва жиноятчилик бўйича бошқармаси (UNODC) томонидан амалга оширилаётган «Мустаҳкам оила» дастури Ўзбекистоннинг ҳар бир ҳудудида биттадан таянч-тренер мактабни қамраб олади.\nЖами 14 та мактабда махсус малакали психолог ва педагоглар жамоаси иш олиб боради ҳамда ўқувчи-ёшлар ва уларнинг ота оналари билан замонавий психологик-педагогик технологиялар асосида ишлаш йўлга қўйилади.\nУ 10−14 ёшдаги ўсмирлар хулқ-атворидаги муаммолар, жумладан психофаол моддаларни истеъмоли профилактикасини ўз ичига олади. Синфдан ташқари қўшма машғулотларда ўқувчилар ва ота-оналар иштирок этади. Ота-оналар ўсмирлар психологияси ҳақидаги билимларга эга бўлиб, ота-оналик муҳаббатини намоён этиш, болалар талабларига қулоқ тутиш ва чекловлар ўрнатишни ўрганишади. Ўқувчиларга эса тенгдошларининг салбиқ таъсирига қарши туриш, стресларни бошқариш, дўст танлаш, мақсад қўйиш ва унга эришиш ўргатилади.\nСўнгги икки йил ичида Тошкентдаги 19 та мактабда тўпланган «Мустаҳкам оила» дастурида тўпланган тажрибалар республикадаги 14 та таянч мактабда кенгайтирилади.\n5−7 ноябрь кунлари ушбу мактабларнинг 70 нафар психолог ва педагоглари ўсмирлар билан ишлаш бўйича педагогик технологиялар юзасидан семинарларда иштирок этди.\n«Ўсмир вақтингизда сизни сигарета билан ким таништиргани эсингиздами? — дея семинар тингловчиларига мурожаат қилди UNODC минтақавий вакили Ашита Миталл. — Бу одам ота-онангиз ёки ўқитувчингиз бўлмаса керак: ўсмирлар бу зарарли одатни ҳаммадан ҳам кўпроқ ўз тенгдошларидан ўзлаштиради. Бу дастур болаларга салбий босимларга қарши туришни ўрганишга ёрдам бериши керак».\nПедагог ва психологлар фаолияти оилаларда руҳий муҳитни яхшилаш, болаларнинг мактабдаги таълим жараёнларидаги иштирокини яхшилаши кутилмоқда.\n«Мустаҳкам оила» дастури мамлакатда 2016 йил февралидан жорий этиб келинмоқда.


Твиттерда Озодлик радиоси рус хизматининг сохта саҳифаси яратилди\nРадио Свобода - Озодлик радиоси рус хизматининг микроблогига тақлид қилувчи сохта саҳифа.\nТақлид мақтовнинг энг самимий шакли, дейдилар. Аммо тақлид дезинформациянинг ёмон тури ўлароқ ҳам қўлланилиши мумкин.\n9 февраль куни Твиттер микроблоглар хизматидаги "Радио Свобода" - Озодлик радиоси рус хизматининг микроблогига тақлид қилувчи сохта саҳифа пайдо бўлди. Қалбаки саҳифанинг номи ҳам, унда ишлатилган графика ҳам ҳақиқийсиникига жуда яқин эди. Сохта аккаунт номи “svoboda” ўрнига “svoboba” шаклида ёзилгани ҳисобга олинмаса, саҳифалар жуда ўхшаш эди.\nСохта аккаунтнинг профилга оид маълумотлар бўлимида рус тилида “Озодлик радиосида бепул янгиликлар. Ватанингизни кроссовкамизга айлантирамиз”, деб ёзилганди. У ерда яна “алоқа учун телефон рақамлари” берилган бўлиб, улар аслида Россия Ташқи разведка хизматининг фуқаролар мурожаат қилиши учун бўлган рақамлари эди.\nБир неча кун аввал Твиттерда "Америка Овози" (Голос Америки) радиосининг рус хизмати аккаунтига тақлид қилувчи сохта саҳифа ҳам пайдо бўлганди. Унда “Россия Федерацияси ҳарбий кучлари ҳаракатлари ҳақида хабар беришни истаганлар” кўрсатилган рақамга боғланиши мукинлиги айтилган эди. Саҳифада қайд этилмиш рақам аслида Россия Федерал хавфсизлик хизматининг қабулхонаси телефон рақами эди. Бу қалбаки аккаунт номи “Голос Америки” эмас, балки “Колос Америки” шаклида ёзилганди.\nЎхшашликларга қарамай, сохта аккаунтлар катта эътибор қозона олмади. Қалбаки "Америка Овози" саҳифасига бор-йўғи 33 та, ёлғон "Радио Свобода" аккаунтига эса атиги уч одам обуна бўлган, холос. Ҳақиқий "Голос Америки" аккаунтига бугунги кунда 188 минг, "Радио Свобода" саҳифасига эса 108 минг твиттерчи обуна бўлган.\nҚалбаки саҳифаларда ҳам ишончли, ҳам ҳақиқатдан йироқ постлар аралаш берилган. Ишончлилари қаторига "Америка Овози" ва "Радио Свобода" материалларига линклар берилган постларни қўшиши мумкин. Сохта постларда эса Украина бўҳронига оид ёлғон маълумотлар тарқатаётган россияпараст тарғиботчи сайтларга линклар қолдирилган.\nСохта "Радио Свобода" аккаунтида ёзилган пост камида бир марта Россия нашри томонидан Озодлик радиосининг рус хизматидан олинган маълумот сифатида ишлатилгани маълум бўлди.\nҚалбаки аккаунт эгаларининг асосий мақсади ҳам шу бўлса керак эди, деб ҳисоблайди кузатувчилар.\n“Кремль ахборотни қандай қилиб қуролга айлантириши” ҳақидаги ҳисобот муаллифи, телевидение продюсери Петер Померанцев 13 февраль куни "Нью-Йорк Таймс" газетасига берган интервьюсида Кремль ва уни дастакловчилар ишлаб чиққан тактикалар “ахборот жангидан кўра кўпроқ ахборотга қарши жангга" ўхшашини айтди.\n"Озодлик" радиоси бош қароргоҳи АҚШда жойлашган Twitter ширкатига ўз интеллектуал мулкидан рухсатсиз фойдаланилгани ҳақида шикоят киритиши ортидан кўп ўтмай сохта саҳифалар ўчирилган.\n@Ozodlik Твиттер аккаунтига уланиш ҳақида\nОзодлик радиосининг ўзбек хизмати ҳам Твиттерда ўзининг фаол саҳифасига эга. 2010 йилда ишга туширилган ушбу аккаунт орқали радио Ўзбекистон ва дунёдаги жараëнларга оид сўнгги янгиликлар ҳақида қисқа муълумотлар бериб боради. Ҳозирда @Ozodlik саҳифасига етти мингдан зиёд киши обуна бўлган.\nЎзбекистондаги Beeline ва Ucell мобил алоқа операторлари абонентлари Озодликнинг Твиттер саҳифасига СМС хизмати орқали ҳам обуна бўлишлари мумкин.\nBeeline ва Ucell орқали Твиттерга уланиш бепул бўлиб, ҳеч қaндaй тўлов талаб этилмайди.\nХизмaтдaн фойдaлaниш учун дастлаб телефон рaқaмингизни Твиттерда СМС орқали рўйхaтдан ўтказишингиз зaрур. Бунинг учун 89338 рaқaмигa START сўзини жўнaтинг. Твиттер сизгa жaвоб юбориб, янги аккаунт ярaтиш учун сиздaн лотин алифбосида тўлиқ исмингизни ёзиб, жaвоб беришингизни сўрaйди (масалан, Ozodlik Muxlisi). Шундан сўнг Твиттер исмингиз асосида автоматик тарзда берилган фойдaлaнувчи номини сизга юборади (масалан, OzodlikMuxlisi123).\nТелефонингиз Твиттерга муваффақиятли уланганидан сўнг Озодлик радиоси саҳифасига обуна бўлишингиз мумкин. Бунинг учун 89338 рақамига лотин алифбосида FOLLOW OZODLIK жумласини СМС тарзида юборинг. Шундан сўнг @Ozodlik саҳифасида чоп этилган қисқа хабарлар телефонингизга СМС шаклида келиб туради.\nМобил обунани бекор қилиш учун 89338 рақамига LEAVE OZODLIK жумласини юборинг.\nТелефон орқали яратилган Твиттер аккаунтидан компьютерда фойдаланиш учун https://twitter.com/#!/login манзилига кириб, "Твиттердан телефонда фойдаланаман" опциясини танланг. Шунда Твиттер хизматга уланган телефон рақамингизни киритишни сўрайди. Сўнг телефонингизга СМС орқали қисқа код юборилади. Келган кодни Твиттер сайтида кўрсатилган махсус жойга киритсангиз, сизга пароль ва электрон манзилингизни кўрсатиш ҳуқуқи берилади. Барча маълумот киритилганидан сўнг аккаунтингиздан компьютерда фойдаланишингиз мумкин бўлади.


янгиликлар / Теглар бўйича қидирув / Fikr.uz\nСпорт 3 май 2018, 10:51\nМаълумки, Осиё ўйинлари нафақат қитъа миқёсида, балки жаҳон спорт оламида ҳам катта воқелик ҳисобланади. Бу сафарги мусобақа август ойида Индонезиянинг Жакарта ва Палембанг шаҳарларида бўлиб ўтади. Ўйинлар 1951 йилдан буён Осиё мамлакатлари спортчилари иштирокида ҳар тўрт йилда бир марта ўтказилади. Мусобақа Осиё Олимпия Кенгаши шафелигида ташкил\nЎзбекистон давлат жисмоний тарбия институти "Спорт ўйинлари” факультети умумхалқ хашарида\nИлм-фан 18 март 2018, 10:17\nЎзбекистон давлат жисмоний тарбия институти “Спорт ўйинлари” факультети профессор-ўқитувчилари ва факультет талабалари 2018 йилнинг 18 март кун эрта тонгдан республикамизда бўлиб ўтаётган умумҳашар ишларида фаол иштирок этишмоқда. Ҳашар давомида профессор-ўқитувчилар ва талабалар факультет учун белгиланган ҳудудда гул кўчатлари,\nИШ БИЛАН БАНД БЎЛМАГАН ЮРТДОШЛАРИМИЗ ДИҚҚАТИГА!!!\nҚонунчилик 24 ноябр 2017, 11:26\nТашкил қилинаётган Махсус\nХалқаро янгиликлар 19 сентябр 2017, 09:42\nЯнги бош прокурорни тайинлаш қарорини мамлакат президенти Мишел\n“Касаба уюшмалари Стипендияси”\nХалқаро янгиликлар 29 август 2017, 14:54\nЎзбекистон Республикаси олий таълим муассасаларининг бакалаврият таълим йўналишларида тўлов-шартнома асосида техсил олаётган чин етим, мехрибонлик уйида тарбияланган ва ота-оналик хукукидан махрум килинган, кам таъминланган оилалардаги иктидорли талабаларнинг харакати, билими ва интилишини моддий-маънавий рағбатлантириш\nАлишер Абдушукурович Абдуазизов Алишер Навоий номидаги Ўзбекистон Миллий кутубхонаси директори этиб тайинланди. Бу ҳақда Ўзбекистон Республикаси Ҳукумати порталида хабар берилди.\n24 соат янгилик эшитишга тайёр туринг!\n15 июн 2017, 03:34\nЮртимизда тамомила янгича кўриниш ва форматдаги янгиликлар телеканали тез орада эфир юзини кўради. “O‘zbekiston-24” ахборот-таҳлилий телеканали юртимиз ва хорижда юз бераётган воқеа-ҳодисалардан ўзбек томошабинини тезкорлик билан воқиф этишни мақсад қилган. Янги канал “Диёр” ва “Тошкент” радиоканали негизида фаолиятини бошлайди. Ҳозирда “O‘zbekiston-24” радиоканалининг эшиттиришлари синов тариқасида эфирга узатилмоқда. Кеча пойтахтимиздаги Халқаро пресс-клубнинг навбатдаги анжуманида телерадиоканал дастурлари, унинг мақсад ва моҳияти, амалга оширилиши кутилаётган истиқболдаги режалари хусусида сўз борди. Анжуман “Ўзбекистон” телеканалининг кечки дастурларида ҳам намойиш этилди. Уни кўрган юзлаб томошабинлар қатори\n6 апрел 2017, 10:01\nОАВ: Россиянинг Олтой Республикасида вертолёт қулади\n13 феврал 2017, 09:31\nРоссиянинг Олтой Республикасида «Робинсон» экскурсия вертолёти қулади. У рухсат олинмаган ҳолда парвоз амалга оширган бўлиши мумкин. Бу ҳақда 12 февралда республиканинг транспорт назорати хизматларидаги манбага иқтибос келтирган ҳолда «Интерфакс» ахборот агентлиги хабар берди.\n22-27 ноябрь кунлари Тошкентда мода ҳафталиги ташкил этилади\nСаломатлик 4 ноябр 2016, 15:02\n22-27 ноябрь кунлари Тошкентда мода ҳафталиги бўлиб ўтади. Мазкур тадбирда Италия, Польша, Латвия, Хитой, Жанубий Корея, Кувайт каби давлатлардан мутахассислар иштирок этиши кутилмоқда.\nОАВ: Ҳиндистон пойтахти ҳавоси меъёрдан 42 марта кўпроқ ифлосланган\nМаданият ва маърифат 31 октябр 2016, 14:29\nҲиндистон пойтахти Янги Деҳли шаҳрининг ифлосланганлик даражаси меъёрдан 42 мартага ошиб кетди, деб ёзмоқда Hindustan Times нашри. Бунга оловлар фестивали – Дивали сабаб бўлган. Ўтган дам олиш кунлари мамлакатда Ҳиндистоннинг асосий байрамларидан бири Дивали кенг нишонланган. Унда асосан петарда ва бошқа портловчи мосламаларни портлатиш, фейерверклар учириш амалга оширилади.\n26 феврал 2016, 11:19\nДизайнерлар самолётлар учун ётоқли ўриндиқлар лойиҳасини ишлаб чиқди\n26 феврал 2016, 11:17\nАҚШнинг Formation Design компанияси дизайнерлари самолётларга мўлжалланган ётоқли ўриндиқлар лойиҳасини ишлаб чиқди. TJournal нашрининг ёзишича, янги ишланма механизмига кўра, поездларнинг плацкарт вагонларидаги йиғиштириладиган ўриндиқларни эслатиб юборади.\nРоссиялик олимлар Коинот овозини ёзиб олди\n26 феврал 2016, 11:14\nРоскосмос агентлиги тадқиқотчилари радиотелескоплар воситасида Коинотнинг овозларини ёзиб олди, деб хабар беради TJournal.\nРадиотелескоплар Коинотдаги овоз тўлқинларини қайд этиб, уларни инсон қулоғи қабул қила оладиган товушларга айлантирди.\nGoogle Docs’да ҳужжатларни овоз ёрдамида таҳрирлаш мумкин бўлди\n26 феврал 2016, 11:12\nGoogle компанияси мутахассислари Google Docs сервисига киритган янгиликка мувофиқ, эндиликда унинг ёрдамида электрон ҳужжатларни овоз ёрдамида таҳрир қилиш имконияти туғилди. Бу ҳақда TJournal нашри хабар берди.\nАйни пайтда овозли буйруқлар ёрдамида шрифтни ўзгартириш, матнни ажратиб кўрсатиш, уни ўқитиш, жойлашувини форматлаш мумкин. Бунинг\nGoogle Play тарихидаги энг йирик киберҳужум фош этилди\nESET компанияси мутахассислари Google Play онлайн дўкони тарихидаги энг йирик киберҳужумни аниқлади. «Hi-Tech.Mail.ru» сайтининг маълум қилишича, Android/Clicker троян дастури миллиондан ортиқ фойдаланувчига зарар келтирган.\nAndroid/Clicker вирусининг ҳужумлари ярим йилча муқаддам бошланган. Экспертларнинг сўзларига қараганда, онлайн дўконда вируснинг 343 модификацияси аниқланган, улар жами 1,2 миллион марта кўчириб олинган.


Фуқароларнинг ўзини ўзи бошқариш органлари фаолиятини мувофиқлаштириш бўйича туман кенгашининг аҳолига М У Р О Ж А А Т И » «Қўшчинор» газетаси\nДемонстрационный сайт » Асосий янгиликлар » Фуқароларнинг ўзини ўзи бошқариш органлари фаолиятини мувофиқлаштириш бўйича туман кенгашининг аҳолига М У Р О Ж А А Т И\nТуманимизни ораста, обод масканга, одамлар аҳил, осойишта ва фаровон яшайдиган\nпурфайз гўшага айлантирайлик!\nДавлатимиз раҳбари таклифига кўра «Фаол инвестициялар ва ижтимоий ривожланиш йили» деб номланган 2019 йилнинг тароватли айёми — навбаҳор, Наврўзи Олам гўзал диёримизга ташриф буюрди. Шоир зўр илҳом билан таърифлаганидек, «Қуёш бир лаҳза кўрмаса соғинадиган, тупроғида олтин гуллайдиган», ҳусну латофатда бетакрор ўлкамизнинг чиройига боқиб, кўз тўймайди. Гўё афсонавий Эрам боғининг оппоқ товуси фусункор юртимиз осмони узра жилвагар қанотларини ёзиб парвоз қилмоқда-ю, улардан тўкилаётган инжулар, гул-чечаклар дуркун япроқларга айланмоқда.\nТабиатнинг келинчак фасли зумрад баҳор нафақат ўлкамизни ва унинг мўъжаз, дилкушо гўшаси бўлмиш Тойлоқнинг дала-боғлари-ю, қир-адирларини, балки гўзалликка ташна қалбларимизни ҳам яшнатиб, яшартириб юборди. Зеро, бугун 33 миллиондан ортиқ юртдошларимиз қатори, салкам икки юз минг киши истиқомат қиладиган «Кичик Мовароуннаҳр» — қадим Шовдорнинг меҳнаткаш аҳолиси ҳам янгиланишлар оғушида яшамоқда.\nПрезидентимиз раҳнамолигида мамлакатимиз халқ хўжалигининг ҳамда ижтимоий-сиёсий ҳаётининг барча жабҳаларида амалга ошираётган ҳаётбахш ислоҳотлар, мисли кўрилмаган бунёдкорлик ишлари қалбимизда акс-садо бераётганлиги, фахру ғурур туйғуларини уйғотаётганлиги ҳеч биримизга сир эмас.\nТинчликсевар, меҳмондўст ва меҳнаткаш халқимиз томонидан қўлга кирилаётган муваффақиятларни дунё ҳамжамияти ҳавас ва ҳайрат билан кузатиб бормоқда.\nКелинг, шу ўринда туманимиз миқёсида ўтган йилда эришилган айрим ютуқлар билан боғлиқ мисолларга мурожаат қилайлик:\n2018 йилда саноат, қишлоқ хўжалиги ва хизмат кўрсатиш соҳаларида умумий қиймати 102,2 миллиард сўм бўлган 45 та лойиҳаларнинг амалга оширилиши натижасида 372 та янги иш ўринлари яратилди.\nПрезидентимизнинг 2018 йил 29 мартдаги «Обод қишлоқ» дастури тўғрисида»ги Фармони асосида Нурли йўл маҳалласидаги Бахшитепа қишлоғида ҳамда Шопўлот маҳалласида улкан бунёдкорлик ишлари амалга оширилди.\nЮқорида таъкидланган дастурга мувофиқ жорий йилда Олмазор, Навбаҳор ва Хўжақишлоқ маҳалларида катта ҳажмдаги бунёдкорликлар —ички йўлларни таъмирлаш ва реконструкция қилиш, аҳолини тоза ичимлик суви билан таъминлаш, электр ва иссиқлик таъминотини яхшилаш, аҳолининг турар жойларга бўлган эҳтиёжини қондириш каби ишлар амалга оширилади. Эътиборлиси, «Обод қишлоқ» дастурини амалга ошириш асносида Навбаҳор маҳалла фуқаролар йиғинининг Испанди қишлоғида жойлашган табаррук қадамжо — ислом оламида машҳур аллома, буюк ҳадисшунос Имом ад-Доримийнинг мақбара-мажмуасини обод қилиш уни муқаддас зиёратгоҳга айлантиришдек эзгу ишлар кенг кўламда қайта бошлаб юборилди. Улуғ тумандошимиз илмий меросини ўрганиш Ҳукуматимиз қарорига киритилганлиги ҳам барчамизни бирдек қувонтирмоқда.\nШуни ҳам таъкидлаш жоизки, 2019-2020 йилларда туманимизда умумий қиймати 557 миллиард 669 миллион сўм (шундан 20,1 миллион АҚШ доллари миқдорида хорижий инвестиция) бўлган 51 та лойиҳани амалга ошириш натижасида 1285 та янги иш ўринлари яратилиши кўзда тутилган.\nБундай мисолларни яна кўплаб келтириш мумкин. Демакки, ҳаётимиз гўзаллишиб, турмушимиз фаровонлашиб бормоқда. Тадбиркорлик, оилавий бизнес, томорқачилик ва бошқа фаолият турлари билан шуғулланиб, оила фаровонлигини яхшилаш ниятида бўлган барча кишилар учун тўлақонли шарт-шароитлар яратилган, имтиёзли кредитлар олиш учун банклар томонидан қулайликлар муҳайё қилинмоқда.\nШунга қарамай, олға силжишимизда тўсқинлик қилаётган кўпгина муаммолардан холос бўлишимиз қийин кечмоқда. Маҳаллаларимизда боқимандалик кайфиятида бўлган, меҳнат қилмай енгил-елпи ҳаёт кечиришдек нопок йўлга кирганлар, оиласи ва фарзандлари олдидаги бурчини унутиб қўйган ота-оналар, бузғунчи ғоялар таъсирига тушиб қолаётган ёшлар, афсуски, ҳамон учрамоқда. Оилавий ажримлар, келишмовчиликларнинг барҳам топиши жуда суст кечмоқда. Энг ачинарлиси, бундай нохуш ҳолатларни кўриб, кўрмасликка олаётганлар, «сен менга тегма, мен сенга тегмайман» қабилида иш кўришни афзал билаётганлар кўпайиб бормоқда.\nЮқоридагилардан келиб чиқиб туманимизнинг барча фуқароларига — маҳалла фуқаролар йиғинлари раислари ва фаолларига, маҳалладошларимизга\nҲурматли маҳалла фуқаролар\nПрезидентимиз юксак ишонч билдириб; сизларни «Менинг жойлардаги вакилларим», дея эътироф этганлар. Аслида ҳам, таъбир жоиз бўлса, сиз маҳалланинг юз-кўзи, ақл-идроки, барча эзгу ишларда саркорисиз. Хонадонларнинг осойишталиги, оилаларнинг тотувлиги, хотиржамлиги кўп жиҳатдан сизнинг куюнчаклигингиз, шижоатингиз зукколигингизга ва ташаббускорлигингизга боғлиқ. Муайян ҳаётий тажрибага ҳамда эл ўртасида обрў-эътиборга эга бўлган инсонлар сифатида сизларни яна ҳам жўшқинроқ фаолиятга даъват этамиз.\nБарча ишларингизни режали ташкил этиш, уларнинг сифати ва самарадорлигини таъминлаш мақсадида Кенгашимиз томонидан ишлаб чиқилган қуйидаги тавсиялар сизга қўл келади ва уларга амал қилишингиз зарур, деб ҳисоблаймиз:\nБиринчидан, «Ўзбекистон Фермер, деҳқон хўжаликлари ва томорқа ер эгалари кенгаши ҳамда Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгашининг деҳқонлар ва томорқа ер эгаларига Мурожаати» маҳаллангизда мавжуд экин майдонларидан, аҳоли томорқаларидан самарали фойдаланишда муҳим дастуриламал бўлди, деб ўйлаймиз. Мурожаатда таъкидланганидек, деҳқончиликда баҳорнинг бир куни йилга татийди. Она табиат уйғонаётган ушбу бетакрор ва ғанимат паллада қандай муҳим юмушлар кутаётганлигини миришкор деҳқонларимиз ҳамда томорқа ер эгалари яхши билишади. Улар сабзавот, картошка, полиз маҳсулотлари етиштириб, оила эҳтиёжидан ортганини бозорга чиқариш орқали қўшимча даромад топишга ҳаракат қиладилар.\nАзиз маҳалла фаоллари!\nОқсоқолнинг яқин кўмакчиси, ўнг қўли сифатида сизга мурожаат қиламиз: ерни тайёрлашда, сара уруғ ва кўчатлар билан таъминлашда, экин майдонлари ва мевали дарахтларни зараркунандалардан ҳимоя қилишда, бир ой давомида хонадон эгасига томорқасининг ҳар бир сотихи ҳисобига ўртача бир тупдан, бир томорқада ўртача 10 туп ҳудудга мос бўлган сердаромад ва серҳосил дарахт кўчатлари экиш, 1-2 сотихли ихчам иссиқхона ташкил этиш, лаёқатга қараб курка, товуқ, қўй ва бошқа чорва молларини боқишда томорқачилар билан узвий ҳамкорликни йўлга қўйинг.\nМаҳаллада тадбиркорлик фаолияти билан шуғулланиш истагида бўлган фуқароларни ҳар томонлама қўллаб-қувватланг, уларнинг имкониятини ўрганиб чиқиб, имтиёзли банк кредитлари олиб беришда кўмаклашинг. Зеро, тадбиркори кўп, саховатли бўлган маҳалла обод ва бой масканга айланиши тажрибада синалганлигини унутманг.\nИккинчидан, маҳалла ободончилиги, тозалиги ва орасталигига эришиш фаолиятингизда асосий вазифалардан бири эканлигини доимо ёдда тутинг. Биринчи галда ота-боболаримиз, аждодларимиз, қариндош-уруғларимиз мангу қўним топган қабристонларни файзли масканларга айлантириб, уларнинг руҳларини шод этинг. Шоядки, ўтганларнинг руҳлари мададакор бўлиб, маҳаллада тинчлик-хотиржамлик барқарор бўлса, оилавий жанжаллар камайса, бало-қазолар яқин йўламаса... Кўчалар ва пиёдалар йўлакларини имкон даражасида таъмирлаш, ариқ-зовурларни қазиш, тозалаш, маҳаллани кўкаламзорлаштириш ва гулларга буркашда ҳашарлар ташкил этиб, уларнинг оммавийлигини оширишга эътиборни кучайтиринг. Бу каби тадбирларнинг маҳаллада жипслик, аҳиллик, ўзаро меҳр-оқибат ришталарини мустаҳкамлашда муҳим аҳамият касб этишини зинҳор унутманг.\nУчинчидан, туманимизнинг барча маҳаллаларида ташкил этилаётган эзгу тадбир — ҳар ҳафтанинг шанба кунлари бир соатдан иборат «Тозалик соати»ни юқори савияда, мазмунли ва самарали ўтказилишига эришинг.\nТабиатни чиқиндилардан, зарарли маҳсулотлардан муҳофаза қилиш, экология меъёрлари бузилишига йўл қўймаслик давлат сиёсати даражасидаги масалалардан бири эканлигини англаб етдик. Яшаб турган маконимизни кўкаламзорлаштириш, гулу-гулзорлар яратиш, оз бўлса-да ободонлаштириш ишларига ҳисса қўшиш бурчимиз эканлигини ҳам биламиз. Вазифани бажаришга келганда оқсаш яққол кўзга ташланаяпти. Ана шундай масъулиятни унутаётган маҳалладошларингизни жамоага қўшиш чораларини изланг.\nТўртинчидан, барчамизни қийнаб келаётган оҚриқли муаммолардан бири — тўй-маъракаларда ортиқча дабдаба ва исрофгарчиликларга барҳам бериш, уларни камхарж, спиртли ичимликларсиз ўтказишга эътиборни кучайтиришимиз лозим бўлади. Бу борада жуда кўп гапирилмоқда. Аммо аҳвол яхши томонга ўзгармаяпти. Суннат тўйи, қиз узатиш, ўҚил уйлантиришда бир-биридан ўзишга уринаётганларнинг чираниб, «бели чиқиб кетмоқда», қон босими ошиб, касалхонага тушмоқда. Бироқ, турфа одатларни ўйлаб топаётганлар «ижод қилиш»дан тўхтамаяпти.\nКишилар наздида камў-кўстсиз ўтказилиши «шарт» бўлган «Китобхонлик», «Йигирма», «Қирқ», «Йил оши» каби таъзия маросимлари динимизда йўқлигини маҳалладошларга ким уқтиради?! Шариат бундай маъракаларни ман қилган бўлса-да, диний ва дунёвий илмлардан бехабар ўзбошимчалар, бу маросимларни янгидан-янги одатлар билан «бойитаётганларнинг» танобини ким тортиб қўяди?!. Оқибатда марҳумнинг орқасида қолган касалманд рафиқаси қарз-га ботиб, норасида гўдаклари азият чекмоқда. Бироқ, ночорликдан улар ҳам «эл қатори» бўлишга интилиш-япти. Қачонгача бундай иллатларни кўриб, кўрмасликка оламиз?! Токи бажараётган амалларимизнинг мазмун-моҳиятини тушуниб етиб, бир ёқадан бош чиқармас эканмиз, ўзимиз ва яқинларимизни кўплаб кўнгилсизликлар, нохуш ҳолатлардан асрай олмаймиз.\nШундай экан, сиз маҳалла фаоллари ва зиёлиларни, нуроний отахону онахонларни енг шимариб ишга киришишга, тарғиботни ҳар томонлама кучайтиришга даъват этамиз!\nБешинчидан, хайр-саховат, инсонпарварлик ва мурувват халқимизга хос улуғ анъана эканлигини барчамиз яхши биламиз. Айниқса, якка ёлғиз, ижтимоий ҳимояга муҳтож, боқувчисини йўқотган, кўнгли ўксик инсонларга меҳр кўрсатиш, қалбини қувончга тўлдириш савоби улкан амаллар сирасига киради. Қолаверса, жамият ҳаётида мурувватнинг ўрни беқиёс. Одамни ҳар қандай синовдан эсон-омон олиб ўтадиган куч ҳам муҳаббатдир. Шу сабабдан «Меҳр-мурувват куни» деб белгиланган ҳар ойнинг учинчи жумасида омма ўртасида турли тадбирлар уюштириш, ночорларнинг ҳолидан хабар олиб, меҳрибонлик ва қариялар уйларига эҳсонлар қилиш билан миллий қадриятларимизнинг бардавомлигига муносиб ҳисса қўшинг. Жума тадбирини юқори савияда ташкил этиш ва ўтказишга эришинг! Кўпни кўрган қариялар, имом-хатиблар, отинойилар, ҳожи ота ва ҳожи оналар, зиёлилар билан ҳамкорликни кучайтиринг!\nОлтинчидан, ҳар бир жамиятнинг, унда яшайдиган инсонларнинг тақдири ва келажаги, албатта, давлатнинг етакчи кучлари ҳисобланмиш ёшлар тарбияси билан чамбарчас боҚлиқлиги барчамизга аён. Президентимиз Шавкат Мирзиёев ёшлар тарбияси бутун миллат олдидаги улкан масъулиятли вазифа эканлигини таъкидлаб: «Агар фарзандимизга тўғри тарбия бермасак, ҳар куни, ҳар дақиқада унинг юриш-туриши, кайфиятидан огоҳ бўлиб турмасак, уларни илму ҳунарга ўргатмасак, муносиб иш топиб бермасак, бу омонатни бой бериб қўйишимиз ҳеч гап эмас», дея таъкидлайдилар. Ўғил-қизларимизнинг таълим-тарбияси давлат ва жамият олдида турган энг асосий вазифалардан бири эканлигини инобатга олиб, «Халқ таълими куни» деб белгиланган ҳар ойнинг биринчи чоршанба куни мактаб ва мактабгача таълим муассасаларида ўқувчи-ёшлар, болалар билан уларнинг ота-оналари иштирокида таъсирчан маънавий-маърифий тарғибот тадбирлари, учрашувлар, очиқ мулоқотлар, давра суҳбатлари ўтказишга эришинг. Бу билан сиз «Маҳалла — таълим муассасаси — оила» тамойили ҳамда «Ёшлар келажагимиз» Давлат дастурида белгиланган вазифалар ижросига ҳисса қўшган бўласиз!\nЕттинчидан, барчамизни жиддий ташвишга, хавотирга солаётган, ҳатто энг оғриқли масалалардан бирига айланган — оилавий ажримларнинг олдини олиш масаласида сизнинг ёрдамингиз сув ва ҳаводай зарур. Чунки оилавий жанжаллар эр ва хотиннинг ҳуқуқ ва мажбуриятлари юзасидан туғилаётган баҳслар туфайли оила деган мўъжаз давлатнинг дарз кетиши аслида жамиятимиз учун катта фожиа. Афсуски, кенг жамоатчилик томонидан олиб борилаётган айрим саъй-ҳаракатларга қарамай, оилаларда ажрашиш ҳолатлари ҳамон учраб турибди. Бунинг асосий сабабларидан бири эркакнинг ишламаслиги, оқибатда аёлнинг пул топиш илинжида хорижга чиқиб кетишидир. Келинг, шу ўринда дўппини ерга қўйиб бир ўйлаб кўрайлик: хорижда кимларгадир энагалик қилаётган аёлларимиз шу ишни оиласида амалга оширса, хонадонда камол топадиган фарзандлар келажакда Ватанимизнинг гуллаб яшнаши учун беминнат хизмат қиладиган инсонлар бўлиб вояга етмайдими?! Уйда ўтиришни афзал билган эркакларимиз жасоратли аждодларимиздан мерос ғурурни, ориятни қайтариб олишса, оила гуллаб- яшнамасмиди?!\nТаассуфки, бундай бўлмаяпти, рашк, хиёнат оилавий ажримларнинг муҳим омили бўлиб қолмоқда. Кўпинча, юқоридаги сабаблар туфайли аёл ўзи истамаган ҳолда оиласини барбод этиб, фарзандларининг тирик етим бўлиб қолишига сабаб бўлмоқда. Бу каби долзарб муаммоларнинг ечимида ҳам сизнинг ўрнингиз беқиёс, азиз маҳалла фаоллари! Лоқайдликка берилишга асло ҳаққимиз йўқ.\nСаккизинчидан, жамиятимизнинг олдинга силжишида жиддий тўсиқ бўлаётган муаммолардан бири масаланинг ечимини излашда, уларни бартараф этишда давлат ва нодавлат ташкилотлари ўртасида ҳамкорликнинг самарали йўлга қўйилмаганлигидир. Шундай экан, сиз туман хотин-қизлар қўмитаси, «Нуроний» жамғармаси туман бўлими, Ўзбекистон Ёшлар иттифоқи туман кенгаши, партиялар, фермер ва деҳқон хўжаликлари ва томорқа ер эгалари кенгаши, касаба уюшмалари ташкилоти каби ташкилотлар билан ҳамкорликни янада кучайтиришингиз лозим бўлади.\nЁшларимизнинг диний экстремистик оқимлар таъсирига тушиб қолишининг олдини олишда, уларнинг муаммоларини ҳал этишда, юқоридаги каби ҳамкорлик ниҳоятда зарур эканлигини даврнинг ўзи кўрсатиб турибди.\nДемакки, оилани мустаҳкам қўрғонга айлантириш, уни авайлаш, миллатнинг орзу-умид ва келажаги бўлмиш фарзандларни асраш, уларни комил инсон қилиб тарбиялаш ҳар биримизнинг бурчимиздир. Инсонга, унинг ҳаётига тўкислик бағишловчи маскан, бахт келтирувчи ва авлодлар давомийлигини таъминловчи гўша мустаҳкамлиги учун бирдам ва бардавом курашайлик!\nТаъкидлаганимиздек, жонажон диёримиз узра янгиланиш ва яшариш фаслининг беғубор эпкини кезиб юрибди. Навбаҳор дилларимизга покланиш эзгулик яратиш, савоб ишлар қилишнинг мусаффо ҳавосини олиб кирди. Келинг, аввало, шундай гўзал ва хайр-баракатли, тарихи бой юртда, туманда туғилганлигимиз, яшаётганлигимиз ва унинг ҳавосидан нафас олаётганлигимиз учун Яратганга шукрона келтирайлик! Президентимиз бир неча йиллар олдин ўз нутқларидан бирида «Тойлоқда бахтли инсонлар яшайдилар», дея эътироф этган эдилар. Ана шу ишончни оқлаш пайти келди. Юртбошимиз, Ҳукуматимиз ва туман раҳбарлари атрофида маҳкам жипслашиб, туманимизни чинакам жаннат гўшасига айлантирайлик! Унинг янада обод ва фарахбахш бўлиши учун, фуқароларнинг фаровон, тинч-осойишта умргузаронлик қилишига эришиш учун курашайлик!\nОна юртимизнинг мунаввар келажагига собит иймон ва ишонч туйғуси, саховатпешалик, савоб ишлар билан яшаш, Ҳазрат Навоий таъкидлаганларидек, халқ дардини ўз дарди деб билиш каби фазилатлар қалбингиздан мустаҳкам жой олсин, қадрли тумандошлар!\nАсосий янгиликлар / Сиёсат / Туман ҳаёти / Жамият


Коронавирус буюмлар сиртида неча кунгача яшаб қолади? » Ўзбекистон янгиликлари – Zamin.uz\n, 29 2020, 06:21\n30 сен, 14:53 1 217 Жамият\nБугун АОКА ҳузуридаги штабда Коронавирусга қарши курашиш штаби аъзоси Ботир Қурбонов иштирокида бўлиб ўтган брифинг бўлиб ўтди. Унда муҳим саволларга жавоб қайтарилди.\nУйда даволанаётган бемор уйни тарк этса, ўша уйда неча кунгача коронавирус яшайди? Инфекцияни йўқ қилиш учин қандай дезинфекция қилиш мумкин?\nИлмий тадқиқодлар шуни кўрсатдики, коронавируснинг нарса-буюмлар сиртида, юза қисмларда ўртача яшаш даври 2 соатдан 8-10 кунгача.\nCovid-19 билан касалланган бемор уйда даволанса ва унинг оила азоларига 2-5 кун фарқида касаллик юқса, биринчи бемор тузала бошлаганда бошқа беморлардан масофа сақлаб яккаланиши шартми?\nКасалликка чалиниб уй шароитида даволанаётган беморлар авваламбор ўзларини қолган оила аъзоларидан изоляция қилишлари тавсия этилади.\nАгарда касаллик бошқа оила азоларига юқтирилган бўлса, даволанаётган яъни тузалаётган беморнинг организмида антитаначалар ҳосил бўлади. Бунда масофа сақлаш шарт бўлмайди, яъни беморда бирламчи иммунитет ҳосил бўлади.\nКоронавирусга чалинганларнинг қони қуюқлашадими? 19 авг, 23:36\nҲар қандай дезинфекция воситаси коронавирусни йўқ қила олиши маълум қилинди 02 авг, 18:54\nТошкент шаҳри «қизил ҳудуд»га айланиши мумкин 27 мая, 19:30\nКоронавирус енгил ёки оғир кечиши қондаги резус-факторга боғлиқми? 20 апр, 08:50\nТошкент шаҳрини Миллий гвардиянинг махсус техникалари ёрдамида дезинфекция қилиш бошланди 28 мар, 19:24\nКоронавирус: Ўзбекистонда ҳар бир таълим муассаса раҳбари огоҳлантирилди 02 мар, 23:28


Путин билан учрашган футбол афсоналари аёвсиз танқидлар остида қолди (фото) - Zamin.uz\nПутин билан учрашган футбол афсоналари аёвсиз танқидлар остида қолди (фото)\nИкки афсонавий футболчи – голландиялик Марко ван Бастен ва германиялик Лотар Маттеус Россияда давом этаётган Жаҳон чемпионати вақтида мамлакат президенти Владимир Путин билан учрашгани сабаб танқидлар остида қолди.\nХусусан, Bild нашрининг ёзишича, ван Бастеннинг Кремлдаги учрашувдан олинган суратларни Instagram саҳифасига жойлаши 2014 йили МН17 авиаҳалокати оқибатида 17 ёшли қизидан жуда бўлган Ханс де Борст ҳамда фожиа қурбонларининг яқинларига адвокатлик қилган Жерри Скиннерни ғазаблантирган.\n«Ахир бу даҳшат-ку! Ван Бастен зўр футболчи эди, бироқ энди у ёмон голландияликка айланибди! У Путиндан МН17 йўловчи рейси пассажирларининг ўлими учун жавобгар эканини қачон тан олиши ҳақида сўрашни унутибди-да», – деган де Борст.\n«Агар ёдингиздан кўтарилмаган бўлса, мистер ван Бастен, Путин сизнинг терма жамоангиз фанатлари бўлган эркаклар, аёллар ва болаларни ўлимга маҳкум этганди. Жаноб Путинга айтинг, авиаҳалокат учун жавобгарликни бўйнига олсин», – деб айтган Скиннер.\nГазета, шунингдек, Германия терма жамоасининг собиқ аъзоси Лотар Маттеуснинг ҳам бу учрашувга борганига эътибор қаратиб, афсонавий футболчи Путин пропагандасининг бир қисмига айланаётгани ҳақида мақола чоп этди.\n«Маттеус Путиннинг қанчалар оғир жиноят учун бевосита жавобгар эканини билмаслиги мумкин эмас. У ихтиёрий равишда қотилнинг ўз ёнида порлашига йўл қўйиб бермоқда. Путин ўз хатти-ҳаракатлари ва пропагандаси билан унга бўлган шубҳани тарқатиб юбормоқчи. Маттеус ҳам ана шу ташвиқотнинг бир қисмига айланиб қолди. Агар Путин ҳақиқатан ҳам қўли қонга ботган бўлса-ю, Маттеус у билан қўл сиқишган бўлса, демак, у ҳам қотиллик машинасини оқлаётган бўлиб чиқади. Маттеус барчасига спорт орқали эришган, энди эса спортни оёқости қилмоқда», – дейилади мақолада.\nМаттеус ўз Twitter саҳифасида ушбу танқидга шундай жавоб ёзган: «Сиёсат ва спортни бир-биридан ажратиб бўлмайди, бироқ биз, спортчилар учун, мусобақанинг фақат тинч ва ҳалол ўтиши муҳим. Россияликлар ЖЧни фантастик даражада ташкиллаштиришди ҳамда бутун дунёга ўз меҳмондўстлиги ва самимийлигини намойиш этишди. Бунинг учун улар миннатдорчилик билдиришга арзийдилар.\nПрезидент Путинга мен айнан мана шунинг учун миннатдорчилик изҳор этдим. Спорт турли мамлакатлардан бўлган инсонлар ва маданиятларни яқинлаштиради, ўзаро мулоқот учун кўприк вазифасини ўтайди. Бу ўз ўзини ажратиб қўйиш, бойкот эълон қилиш ва бир-бири билан гаплашишни истамасликдан кўра яхшироқ».\nШу йилнинг март ойида Халқаро тергов гуруҳи Малайзиянинг «Боинг» самолёти «Бук» ҳаво ҳужумидан мудофаа комплексидан ҳавога учирилган ракета томонидан уриб туширилган, деган хулосага келган эди. Дастлабки тергов натижаларига кўра, ушбу мудофаа комплекси Украина ҳудудига Россия томонидан олиб кирилгани ва лайнер уриб туширилганидан сўнг яна Россияга қайтарилгани айтилганди.\nЎз навбатида Россия томони «Боинг» йўловчи лайнери ҳалокати учун жавобгарликни Украина зиммасига юклаган. «Бук» ҳаво ҳужумидан мудофаа комплекслари ишлаб чиқарувчиси «Алмаз-Антей» ҳалокатни моделлаштириш хулосалари асосида самолёт фалокатига Украина ҳарбийлари назоратида бўлган ҳудуддан учирилган ракета зарбаси сабаб бўлганини маълум қилганди. Россия тергов гуруҳи бир неча бор лайнернинг Украина ҳарбий самолёти учирган ракетадан уриб туширилганини таъкидлаган.\n2014 йил 17 июлидаги фожиа оқибатида 298 киши ҳалок бўлганди. «Замин» янгиликларини «Вконтакти»да кузатиб боринг\nМарадона ташкилот мансабдорини рингга чақирди: «ФИФАда ҳаммаси эски ҳаммом, эски тос»\n2-02-2019, 11:01, Спорт\nПутин ва Трамп Магрегор ҳамда Нурмагомедов жангига келиши мумкин\n21-09-2018, 20:42, Спорт\nВладимир Путин ва Жанни Инфантино футбол ўйнаганда (фотогалерея)\n30-06-2018, 15:57, Спорт\n13-06-2018, 09:02, Спорт\nПутин жаҳон чемпионати фаворитларини маълум қилди\n6-06-2018, 12:38, Спорт\n26-05-2018, 12:55, Спорт


«МЮ»нинг 90-йиллардаги юлдузлари ҳозир нима билан банд? » Скачать музыку бесплатно новинки музыки 2016-2017\n«МЮ»нинг 90-йиллардаги юлдузлари ҳозир нима билан банд?\nКомментариев: 0 Просмотров: 326 Дата: 27-03-2016, 18:48 «Манчестер Юнайтед»нинг ашаддий ишқибозлари Никки Баттни яхши эслашса керак. Манкунианликлар сафида 1990—2000-йиллар мобайнида тўп сурган ушбу яримҳимоячи яқинда жамоа футбол академияси раҳбари сифатида иш бошлади. Tafsilot.uz шу воқеа баҳонасида «МЮ»нинг 90-йиллардаги бошқа юлдузлари айни вақтда нима билан шуғулланаётганига ойдинлик киритишга қарор қилди. Стив Брюс («МЮ» сафида 1987—1996-йилларда ўйнаган) Биз Стив Брюс исмли футболчи ҳақида ҳеч қачон билмаслигимиз ҳам мумкин эди. Чунки фаолиятининг аввалида бир қанча клублар ушбу ёш ҳимоячи билан шартнома имзолашдан бош тортган, натижада у футболдан кетиш ҳақида фикрга ҳам бориб қолганди. Бироқ «Жилленгем» жамоасидан тушган таклиф бунга йўл қўймади. Номи унчалик жарангдор бўлмаган мазкур клуб сафида Брюс 200 та ўйин ўтказди. Шундан сўнг «Норвич»га ўтди, 1986 йили эса «Манчестер Юнайтед»да пайдо бўлди. «МЮ» сафида 9 йил тўп сурди. 414 та учрашувда майдонга тушди. Фаолиятини тугатгач, мураббийлик қила бошлади. Эътиборлиси, у мураббий сифатида «Бирмингем»ни икки марта Премьер-лигага олиб чиқди. Ҳозир эса Чемпионшипда ўйнаётган «Халл Сити» жамоасини бошқармоқда. Фото: Reuters Пол Инс (1989—1995-йиллар) Пол «Манчестер Юнайтед»га «Вест Хэм»дан ўтган эди. Биринчи мавсумидаёқ у жамоасига Англия кубогини қўлга киритишга катта ёрдам берди. Манкунианликлар сафида 6 йил ўйнаган Инс ўрта чизиқнинг муҳим ўйинчисига айланди. «МЮ» кийимида 281 та ўйинда майдонга тушди. Манчестердан кетгач Италияга йўл олди ва «Интер» жамоаси сафиша бориб қўшилди. Бироқ орадан кўп ўтмай яна Туманли Альбионга қайтиб келди. Фаолиятини якунлагач, мураббий бўлди, «Маклсфилд Таун», «Милтон Кинс Донс», «Блэкберн Роверс», «Ноттс Каунти» сингари клубларни бошқарди. Охирги иш жойи «Блэкпул» жамоаси бўлиб, Инс 2014 йили клуб мураббийлигидан кетди. Айни пайтда ишсиз. Фото: Reuters Денис Ирвин (1990—2002-йиллар) Ирландиялик футболчи «МЮ»га келганда, аллақачон «Лидс» ва «Олдхэм Атлетик» клубларида ўйнаган тажрибали ҳимоячи эди. У жамоасининг Англия кубоги яримфинали ва Лига кубоги финалига етиб боришига муносиб ҳисса қўшди. Манкунианликлар кийимида 529 та ўйин ўтказди. Денис ҳимоянинг ҳар икки қанотни ёпишга қодир камсонли футболчилардан эди. Қолаверса, жарима зарбаларини ва пеналтиларни ижро этишга ҳам уста эди. Ҳатто 35 ёшида ҳам ўзидан анча ёш Фил Невиллга асосий таркибдаги жойини бой бериб қўймаган. «Вулверҳэмптон» унинг охирги жамоаси бўлди. Футболдан кетгач, Ирвин «Манчестер Юнайтед»нинг расмий телеканали — «MUTV»дан иш топди. Ҳозир у мазкур телеканалда бошловчилик қилиш билан бир қаторда эксперт сифатида жамоанинг ўйинлари олдидан фикрлари билан ўртоқлашиб келмоқда. Фото: Reuters Райан Гиггз (1990—2014-йиллар) Райан ўйинларда майдонга тушиш бўйича «Манчестер Юнайтед»нинг рекордчиси ҳисобланади. «Олд Траффорд»да кечган 24 йиллик фаолияти давомида у 963 та учрашувда ўйнашга муваффақ бўлди. 2011 йили клуб мухлислари овози натижасига кўра у «МЮ» тарихидаги энг буюк футболчи деб тан олинди. Ҳатто футболчилик фаолиятини якунлаганидан кейин ҳам Гиггз «Манчестер Юнайтед»дан кетгани йўқ. Маълум муддат ўйновчи мураббий бўлган бўлса, айни пайтда манкунианликлар бош мураббийи Луи ван Галга ассистентлик қилмоқда. Фото: Reuters Андрей Канчельскис (1991—1995-йиллар) Фергюсон 1991 йили ўтказилган Шотландия – СССР баҳсида Канчельскиснинг иқтидорини пайқайди. Тез орада «Шахтёр»га «Манчестер Юнайтед»дан таклиф боради. Бу рад этиб бўлмас таклиф, футболчининг ўзи учун эса улкан имконият эди. Андрейнинг «МЮ» сафида 1991 йилнинг 11 майида «Кристал Пэлас»га қарши кечган ўйинда дебют қилган. У Англия чемпионатига тез мослашди ва дастлабки мавсумданоқ асосий таркиб ўйинчисига айланди. Канчельскис Манчестерда тўрт йил тўп сурди. Сўнгра «Эвертон» сафига ўтди. Футболчилик фаолиятига эса Самаранинг «Крылья Советов» жамоасида нуқта қўйди. Ҳозир у иккинчи дивизионда ўйнайдиган «Солярис» жамоаси бош мураббийидир. Фото: Reuters Петер Шмейхель (1991—1999-йиллар) Петер Шмейхел ва «Манчестер Юнайтед» қиссаси 1991 йили бошланган. «Ньюкасл» нима учундир даниялик дарвозабонни сотиб олиш фикридан қайтади, манкунианликлар эса вақтида отга қамчи босиб, истеъдодли голкиперга эга бўлишади. Сэр Алекс Фергюсон бу трансферни «аср хариди» деб атаган эди. Шотландиялик мураббий ҳақ бўлиб чиқди. Шмейхель жамоа билан 292 ўйинда майдонга тушиб, «МЮ»нинг бир олам ютуқлар, кубокларни қўлга киритишда, шу жумладан, ЕЧЛни ютишда катта ёрдам берди. Шмайкс жамоадан 1999 йили кетди, фаолиятини эса манкунианликларнинг ашаддий рақиби — «Манчестер Сити»да якунлади. Аммо бу Петернинг «МЮ»га қайтишига тўсқинлик қилмади, фақат бу сафар футболчи эмас, балки элчи сифатида. У ҳозир шу вазифада ишлаяпти. Фото: Reuters Гари Невилл (1992—2011-йиллар) Гари Невилл — клубга содиқликнинг ёрқин намунаси. У бутун фаолиятини «Манчестер Юнайтед»да ўтказди, жами 602 та ўйинда майдонга тушди. Қизиғи шундаки, ҳимоячининг дебюти миллий биринчилик эмас, балки УЕФА Кубоги ўйинига тўғри келган. Рой Кин жамоани тарк этгач, Гари «МЮ» сардорига айланди. Манкунианликлар сафидаги сўнгги ўйинини 2011 йил ўтказди. Шундан сўнг Рой Ходжсон уни Англия миллий терма жамоасининг мурббийлар штабига таклиф қилди. Шу билан бирга у 2011—2012-йилги футбол мавсумидан бошлаб то яқин-яқингача «Sky Sports» телеканалида эксперт сифатида ишлаб келди. Бироқ футбол ҳақида гапириш, футболни шарҳлаш истаги миллионлар ўйинининг ичида бўлиш, у билан бирга қайнаб-тошиш хоҳишининг олдида кучсизлик қилди. Невил телевидениеда ишлашдан кўра «Валенсия»ни бошқаришни афзал кўрди. Ўтган йилнинг декабридан бери ушбу клубга мураббийлик қилмоқда. Фил Невилл (1994—2005-йиллар) Кичик Невилл «Юнайтед»да Гаридан икки йил кечроқ дебют қилди ва акасидан фарқли ўлароқ бутун фаолияти Манчестер билан боғлиқ бўлмади. 2005 йили у «МЮ»ни тарк этди ва «Эвертон» футболчисига айланди. «Ирислар» сафида 8 мавсум ўйнади. Футболдан кетгач ўзини мураббийликда синаб кўришга қарор қилди. Маълум вақт қадрдон жамоасининг мураббийлар штабида ишлади. Айни пайтда «Валенсия»да Гари Невиллга ёрдамчилик қилмоқда. Фото: Reuters Эрик Кантона (1992—1997-йиллар) Эрик ёки «МЮ» ишқибозлари тили билан айтганда, қирол Эрик Манчестерга 1992 йили «Лидс»дан келади ва жамоа ўйинига тезда мослашиб кетади. Манкунианликлар кийимида 185 ўйинда майдонга тушиб, 82 та гол уради. Француз футболчиси нафақат ажойиб ўйинлари ва алдамчи ҳаракатлари, балки жиловлаб бўлмас феъл-атвори билан ҳам эсда қолган. «Кристал Пэлас»га қарши кечган учрашувда фанатлардан бирининг провакациясига дош беролмайди ва майдон ҳамда томошабинлар секторини ажратиб турувчи тўсиқдан сакраб ўтиб, дилозорига кун-фу услубида зарба беради. Ўшанда кўпчилик ҳужумчининг Англияни тарк этишини тахмин қилганди, бироқ Фергюсон уни жамоада қолишга кўндиришнинг уддасидан чиқади. Дисквалификациядан сўнг футболчи «МЮ» сафида яна икки мавсум ўйнайди ва кўпчилик учун кутилмаганда 30 ёшида фаолиятини якунлаганини эълон қилади. Футболдан кетгач, Кантона кинода суратга туша бошлади. Ҳозирга қадар 19 та фильмда роль ўйнашга улгурди. Тўғри, Эрикни футболдан бутунлай узоқлашиб кетди деб бўлмайди. Чунки у айни вақтда «Нью-Йорк Космос» жамоасининг спорт директори ҳисобланади. Фото: Reuters Дэвид Бэкхэм (1993—2003-йиллар) Кўпчиликнинг наздида у — «МЮ» тарихидаги энг машҳур футболчи (албатта бу фикрга Криштиану Роналду қўшилмаса керак). Дэвид «Манчестер Юнайтед» сафида умрининг 10 йилини ўтказди. Жамоасининг ютуқ ва мағлубиятларига шерик бўлди, ўзининг ажойиб ўйинлари, моҳирона зарбалари, майдонни кўра олиш бўйича беназир қобилияти билан жамоасининг ғалабаларига улкан ҳисса қўшди. Ҳаттоки клубдан кетаётганида ҳам унинг ғазнасини муллажирингга тўлдириб кетди. «МЮ»дан сўнг «Реал», «Лос-Анжелес Гэлакси», «Милан» ва «ПСЖ» жамоаларида тўп тепган Бэкхемнинг футболчилик карьерасига фақатгина ҳавас қилиш мумкин. Нафақат карьерасига, унинг ҳавасга арзигулик бошқа жиҳатлари ҳам талайгина. Масалан, ажойиб оиласи бор, мода брендларидан оламжаҳон таклифлар, бир қучоқ реклама шартномалари… Бундан ташқари, шахсий бизнеси, дўконлари борлиги ҳақида ўқиганмиз. Мана шуларга кўра у айни пайтда сайёрамизнинг энг бой футболчиларидан бири ҳисобланади. Дарвоқе, балки Сиз ҳам ўқигандирсиз, яқинда у футболга қайтишни истаётгани, яна бир-икки мавсум тўп тепиш ниятидаги экани ҳақида интервью берибди. Ким билсин, балки тез орада уни яна майдонда кўрармиз. Фото: Reuters Рой Кин (1993—2005-йиллар) Ирландиялик футболчи «Ноттенгем Форрест»дан 3,75 млн фунт стерлинг эвазига «Манчестер Юнайтед»га ўтади. Гарчи бу пул ҳозир кулгили ва арзимас туйилса-да, ўша пайтда АПЛдаги энг қиммат трансфер бўлган эди. Рой Кин тезда бежизга рекорд суммага харид қилинмаганини исботлашга киришди. У дебют ўйинидаёқ дубль қайд этди, Манчестер дербисида эса ғалаба тўпини киритди. 1997 йили эса жамоа сардорига айланди. «Юнайтед»ни тўққизта «ўлжа» (кубок, чемпионлик ва ҳ.) сари бошлаб борган Рой ҳозиргача Манчестер жамоасининг энг омадли сардори ҳисобланади. Киннинг «МЮ»даги шонли тарихи 2005 йили якунига етди. Ўша йили футболчи ва клуб раҳбариятининг келишувига кўра ирланд афсонаси «Орзулар театри»ни тарк этди ва «Селтик» сафига бориб қўшилди. Фаолиятига ҳам айнан шу клубда якун ясади. Рой «Сандерленд», «Ипсвич» ва «Астон Вилла» клубларида мураббий ёрдамчиси бўлиб ишлади. Ҳозир эса у футбол бўйича Ирландия миллий терма жамоасининг бош мураббийига ёрдамчилик қилмоқда. Фото: Reuters Пол Скоулз (1993—2011; 2012—2013-йиллар) Бас бойлашаман, «Манчестер Юнайтед» ишқибозлари майдон марказида жингалак ва қуюқ саватсочли Маруан Фелайнидан кўра сариқдан келган, сепкилдор Пол Скоулзни кўришни афзал билишади. Мана, беш йилдирки, манкунианликлар яримҳимоясининг марказида серҳаракат инглизнинг мардановор ўйинлари, Полнинг ўзига эса «Олд Траффорд»даги ҳайқириқлар етишмаяпти. Ажабланарлиси, Скоулз умуман футболчи бўлмаслиги ҳам мумкин эди. Унинг тиббиёт карточкасида астма, Осгуд-Шлаттер касаллиги ва кўриш қобилияти билан боғлиқ муаммолари ҳақидаги қайдларни учратиш мумкин. Аммо шунга қарамай у футболчи бўлди. Оддийгина футболчи эмас, балки исми бош ҳарфлар билан ёзиладиган чарм тўп устаси ва умрининг 20 йилини бағишлаган «Манчестер Юнайтед»нинг афсонасига айланди. Фаолиятини якунлагач, Скоулз Гари Невиллнинг изидан боришга қарор қилди ва телевидениеда эксперт сифатида ишлай бошлади. Фото: Reuters Никки Батт (1993—2004-йиллар) Никки Батт худди ака-ука Невиллар сингари «Манчестер Юнайтед» академияси тарбияланувчиси ҳисобланади. 1994—1995-йилги мавсумдан манкунианликлар жамоасининг асосий ўйинчиларидан бирига айланади. 2000-йилларнинг бошларига келиб Никки жароҳатлар гирдобига тушиб қолади. Натижада у даставвал асосий таркибдаги ўрнини бой берган бўлса, кейинчалик майдонга онда-сонда тушадиган бўлиб қолади. 2004 йили у ўз хоҳишига кўра қадрдон жамоасини тарк этади ва «Ньюкасл»га ўтиб кетади. Батт «МЮ» сафида 11 мавсум тўп суриб, 387 та учрашувда майдонга тушади. У 2011 йили Ҳонгконгнинг «Саут Чайна» клубида фаолиятига якун ясайди. Ники Батт 2012—2016 йиллари «Манчестер Юнайтед»нинг ёшлар жамоасига мураббийлик қилган бўлса, шу йилнинг февралидан эътиборан жамоа академиясининг раҳбари этиб тайинланди. Фото: Reuters Энди Коул (1995—2001-йиллар) Коул – Йорк жуфтлиги бир пайтлар Англиядаги барча клубларни даҳшатга солгани бор гап. Тўғри, асли триндадлик инглиз юлдузли онларини уч йил кутишига тўғри келган. Манкунианликлар сафидаги тўртинчи мавсумига келиб у ҳақиқий ҳужумчи бўлиб шаклланди ва ўша мавсумда 20 тадан ортиқ гол урди. Жамоага Дуайт Йорк келгач эса Энди янада очилиб кетди. «МЮ»да ўтказган 8 мавсуми давомида у рақиблар дарвозасини 121 марта аниқ нишонга олди. Ҳозир у худди Шмейхель сингари клубнинг элчиси бўлиб ишламоқда. Фото: Reuters Тедди Шерингем (1997—2001-йиллар) Шерингем 1997 йили «Манчестер Юнайтед» сафига келиб қўшилди. Манкунианликлар таркибида тўрт мавсум тўп сурган мазкур футболчи 153 та ўйинда майдонга тушиб, 46 та гол урди. Аммо «МЮ» ихлосмандлари Теддининг биргина голини қолган 45 тасига алмашмасалар керак. Бу 1999 йили Европа чемпионлари лигасининг ўша машҳур финалида «Бавария» дарвозасига киритилган голдир. Ўшанда Шерингем захирадан майдонга тушиб, мағлубиятга учраётган жамоасининг жонига ора кириб ҳисобни тенглаштирган ва «Юнайтед»ни ўйинга қайтарган эди. Кейин нималар содир бўлганини яхши биласиз деб ўйлайман. Футболчилик фаолиятини якунлаганидан сўнг Шерингем мураббийлик курсида таҳсил олди. Даставвал «Вест Хэм»да иккинчи мураббий, сўнгра Англиянинг учинчи дивизионида ўйнайдиган «Стивениж» клуби бош мураббий бўлиб ишлади. Аммо Хартфордшир графлиги жамоасидаги ишлари унчалик юришмади ва шу йилнинг 1 февралида у вазифазидан озод этилди. Фото: Reuters Уле Гуннар Сульшер (1996—2007-йиллар) Бу йигитни «Бавария»нинг катта ёшли мухлислари ҳалигача тушида кўришса ажабмас. Юқорида тилган олинган ЕЧЛнинг 1999 йилдаги финалида Шерингем ҳисобни тенглаштирган бўлса, норвергиялик болакай ўйиннинг 93-дақиқасида гол уриб, мюнхенликларнинг Чемпионлар кубоги ҳақидаги умидларини чилпарчин қилган эди. Эътиборлиси шундаки, «Камп Ноу»да ўтказилган мазкур баҳсдаги «МЮ»нинг ҳар икки голини захирадан майдонга тушган ўйинчилар рақиб дарвозасига йўллашган. Мазкур ўйиндаги муваффақияти сабабли Сульшер Фергюсоннинг «сеҳрли қуроли»га айлнаганини алоҳида таъкидлаб ўтиш керак. У 150 марта захирадан майдонга тушиб, 28 та гол уришга эришган. Бу ҳозиргача клуб рекорди ҳисобланади. Уле Гуннарнинг «Супер захира ўйинчиси» деган лақаби ҳам шу туфайлидир. Сульшер манкунианликлар сафида 11 мавсум давомида тўп сурди. 2007 йили эса бутсасини михга илишга қарор қилди. Айни пайтда у Норвергиянинг «Мольде» клубининг бош мураббийидир. Фото: Reuters Дуайт Йорк (1998—2002-йиллар) Халқимизнинг «Кулиб туриб жонингни олади» деган нақлини кўпчилигингиз эшитган чиқарсиз. «МЮ» мухлислари Қарийб худди шундай иборани Дуайт Йоркка нисбатан ишлатишган: «Кулиб турадиган қотил». Англаганингиздай, унинг қурбонлари рақиб жамоаларнинг дарвозабонлари, ўқлари эса футбол тўплари бўлган. 1998 йили «Манчестер Юнайтед» таркибидан жой олган Йорк илк мавсумидаёқ 29 та гол уради. Кейинги мавсумда ҳам 24 гол уриб, мухлисларга олам-олам шодлик улашади. Бироқ шундан кейин ундан бироз омад юз ўгиради. Ҳужумчи навбатдаги икки мавсумда рақиблар дарвозасига бор-йўғи 13 та тўп кирита олади холос. Шундан сўнг жамоани тарк этган Дуайт Йорк Англиянинг бир қанча клублари, ҳатто Австрилияда ҳам тўп суради, бироқ барибир аввалги даражасига чиқа олмайди. Айни вақтда у «МЮ» ўринбосарлари жамоаси бош мураббийининг ёрдамчиси бўлиб ишлаяпти. Фото: Reuters Яп Стам (1998—2001-йиллар) 1998 йили «Аякс»дан «Манчестер Юнайтед»га ўтган Яп Стам тарихдаги энг қимматбаҳо голланд футболчиси бўлган эди. Бошида офтоб шуълаланадиган ҳимоячи Фергюсон жамоаси таркибида 3 йил ўйнади. Ушбу вақт ичида 127 та ўйин ўтказиб, ҳимоянинг бетондек мустаҳкам бўлишини таъминлади. Стамнинг «МЮ»ни тарк этиши унчалик ҳам эсда қоларли ва ёқимли бўлмаган. Голландиялик футболчининг автобиографиясидаги баъзи бир мулоҳазалари сэр Алексга маъқул келмайди ҳамда Стам «Лацио»га сотиб юборилади. У қадрдон жамоаси «Аякс»да фаолиятини якунлади ва ҳозиргача ушбу клубда мураббий ёрдамчиси бўлиб ишлаб келмоқда. Фото: Reuters Адҳам Ўрол ўғли тайёрлади - деб хабар бермоқда Stadion.uz нашри.